100 йыллыҡҡа ике аҙым. Мәжит Ғафури исемендәге Башҡорт дәүләт академия драма театры 97-се ижад миҙгеленә йомғаҡ яһаны\nЙола буйынса байрам башҡорт театр сәнғәтенә тос өлөш индергән шәхестәрҙең һәйкәлдәренә сәскә гөлләмәләре һалыуҙан башланды.\nСарала тамамланған ижади миҙгел хаҡында төрлө быуын сәхнә оҫталары һүҙ тотто. Билдәле булыуынса, быйыл театр коллективы тамашасыларҙы дүрт премьера әҫәре, республика һәм халыҡ-ара кимәлдә уңыш ҡаҙаныуҙары менән дә ҡыуандырҙы.\nТеатр коллективы 97-се ижад миҙгелен «Сәмле ярыш – батл» тигән тамаша менән тамамланы. Театрлаштырылған тамашала өлкән быуын артистары менән йәштәр йыр-моң, спектаклдәрҙән өҙөктәрҙә ярышты. Байрам һуңында миҙгел дауамында ижади уңыштарға ирешкән сәхнә оҫталары, шулай уҡ театрҙың төрлө цехтарында эшләүсе хеҙмәт уңғандары бүләкләнде. «Иң яҡшы ҡатын-ҡыҙ роле» номинацияһында «Антигона» спектаклендәге Антигона роле өсөн Лилиә Ғәлина, «Иң яҡшы ир-егет ролендә» «Мин һинең ҡәйнәң булам» комедияһындағы Ғәлиә Харисовна роле өсөн Фидан Ғафаровҡа лайыҡ булды.


Песня «Серле Куззэрен» исполнителя Гайсар Миндигулов. Скачать или слушать онлайн\nПесня «Серле Куззэрен»\n1.Яҙ ҡояшылай,күңлем түрендә,\nКөләс йөҙөңде,гел һағынам мин.\nШундай серле һинен күҙҙәрең\nҒашиҡ булдым үлеп түҙмәнем\nҺин бит буйым етмәҫ хыялым\nҺөйәм тип әйтергә ҡыймайым\n2.Әллә матурлыҡ алиһәһе һин,һылыуҡайым\nЙөрәгенә юл нисек табайым.\nҠуш-та: шул уҡ\n1)Бала саҡта тиҙ үҫәһе килә, Ә унан һуң йәш ҡалаһы килә. Ваҡыт шулай үҙ ҡәҙерен белә, Уоу уоу уоу уоу уоу. Ашыҡмай юл ашыҡтырған саҡта, Етмәй ҡала бик күп осраҡта. Минут һанап, ваҡыт һораһаҡ та. Ҡушымта Бала саҡта ниңәлер ваҡыттар үтмәй, Үҫеп еткәс бер кемгә хушлашып етмәй. Йәш ғүмерҙәр ҙә бик тиҙ үтә лә китә, Ә ул туҡта һәр кемде һалҡын көҙ көтә. Ваҡыт тиҙ үтә(4) 2)Көндәр үтә кинәт иҫкән елдәй, Күңел генә ниҙер көтә эҙләй. Ғүмерҙең дә үткәндәрен һиҙмәй, Уоу уоу уоу уоу уоу. Барына ла өлгөрөргә кәрәк Шуға күрә йүгерәбеҙ тимәк Ашығыуҙан ярһып тибә йөрәк. Ҡушымта Бала саҡта ниңәлер ваҡыттар үтмәй, Үҫеп еткәс бер кемгә хушлашып етмәй. Йәш ғүмерҙәр ҙә бик тиҙ үтә лә китә, Ә ул туҡта һәр кемде һалҡын көҙ көтә. Ваҡыт тиҙ үтә(4) 3)Ваҡыт хужа бөтә ғәләмгә лә Киләсәккә бөгөн үткәнгә лә Ул буйһынмай ҡаты әмергә лә. Был донъяла ваҡытлыса барҙар Үтеп китә шатлыҡтар ҙа зарҙар Тарих булып тороп ҡала йырҙар. Ҡушымта Бала саҡта ниңәлер ваҡыттар үтмәй, Үҫеп еткәс бер кемгә хушлашып етмәй. Йәш ғүмерҙәр ҙә бик тиҙ үтә лә китә, Ә ул туҡта һәр кемде һалҡын көҙ көтә. Ваҡыт тиҙ үтә(4)\n1. Һин минең янда, Йөрәгем яна, Яратып- яратылып Һәр көн уятырмын. Беҙҙең мөхәббәт- Йылы ҡояш, Иркә һүҙҙәремә Ире иренемдә... Йөрәк белеп һайлай йәрен өҙөлөп тә һөйөргә, Йәнем,тәнем, күңелем үрелә бары һиңә. Бөтә Ер шарына, Ер шарына Һин бит берәү генә, берәү генә. Яҙһын яҙмышыңа, яҙмышыма Мәңге яратырға, яратырға. Йөрәгем һинеке, Йөрәгем һинеке, Йөрәгем һинеке, Йөрәгем һинеке. 2. Һинең хыялың Минең хыял, Йыһан беҙҙең өсөн Бирер һөйөү хисен. Бергә бараһы Юлдар алда, Ҡара ҡүҙҙәремә, Ышан һүҙҙәремә. Йөрәк белеп һайлай йәрен өҙөлөп тә һөйөргә, Йәнем,тәнем, күңелем үрелә бары һиңә. Бөтә Ер шарына, Ер шарына Һин бит берәү генә, берәү генә. Яҙһын яҙмышыңа, яҙмышыма Мәңге яратырға, яратырға. Йөрәгем һинеке, Йөрәгем һинеке, Бел һин, йәнем, Йөрәгем һинеке. 3. Янып- көйөрмөн, Бер генәм, бер генәм, Өҙ(ө)лөп һөйөрмен Һине... Беҙ бәхетле, йәнем, Бергә булырбыҙ, Бергә булырбыҙ. Бөтә Ер шарына, Ер шарына Һин бит берәү генә, берәү генә. Яҙһын яҙмышыңа, яҙмышыма Мәңге яратырға, яратырға. Йөрәгем һинеке, Йөрәгем һинеке, Бел һин, йәнем, Йөрәгем һинеке. Һөйгән йәрем...\nКүҙҙәремдең hағышы һин


Яңғыҙ ҡайын » "Йәшлек" гәзите\nГазета "Йәшлек" » Конкурстар » Яңғыҙ ҡайын\n– Ғәлимде айыу туҡмап ташлаған, тисе. Әле ҡайнағаң шунда китте, – Мәлифә инәй картуф баҡсаһында ҡый утап йөрөгән күршеһенә ҡойма аша ынтылып хәбәр ҡушты.\n– Эй, Хоҙайым! Именме икән һуң? – күрше ҡатын эшен ташлап турайып баҫты ла, өмөтлө ҡарашын Мәлифә инәйгә төбәне. – Сәйҙәһенең дә көнө еткән ине бит, бөгөнмө-иртәнме, тип торалар ине.\n– Анауынса януар туҡмаһын да, имен ерен ҡалдыра тиһеңме? Алыр ере юҡ, ти шул, бахырҙың, – Мәлифә инәйҙең, йәш ирҙе йәлләп, тауышы ҡалтырап китте. – Теге инә айыуҙың эшелер инде. Үткән яҙҙан алып күпме һыйырҙың башына етте, нисәмә ҡолондо имгәтте. Юҡ, һаман ҡуймай.\n– Ике балаһының үсен ала инде. Анау һунарсыларҙы әйтәм, нишләп кенә шуның балаларына тейәһе булдылар икән? – тине күрше ҡатын, уфтанып.\n– Хайуандарҙы бейергә-йырларға өйрәткән ергә тапшырып, күп итеп аҡса алғандар, ти, улар, – Мәлифә инәй, ике баҡса араһындағы бәләкәй ҡапҡаны асып, күршеһе янына үтте.\n– Кит, йүнһеҙҙәр! Шулар арҡаһында ауыл халҡы күпме ҡаза күрә, – күрше ҡатын билсәнде тамыры менән йолҡоп алып ситкә ырғытты. Асыу менән ырғытылған ҡый үләне ҡойма аша Мәлифә инәйҙәрҙең баҡсаһына барып төштө.\n– Ҡуй инде, ҡуй! Һуң, үткән аҙнала ғына шул мәхлүк ҡайнағаңа осрағайны бит, – тип Мәлифә инәй тағы бер тапҡыр бабайы менән булған айыу мажараһын күршеһенә һөйләп бирҙе. – Ҡайнағаңды әйтәм, шул көндө Ғәлим кеүек таң һарыһынан тороп атын эҙләргә сыҡҡайны. Ул сығып китеү менән үҙемә урын тапмай башланым. Һыйырҙарымды һауып, иртә булһа ла, көтөүгә ҡыуҙым да, йөрәгем болоҡһоуға сыҙамай, кире инеп ятып ҡараным. Оторо күңелем ярһығас, сыҙамай, тороп сығып киттем. Уға тотоноп ҡарайым, быға тотоноп ҡарайым. Юҡ, ҡулға эш бармай. Шул саҡ Оло урман яғынан “Айыу-у!” – тигән ауаз ҡолағыма салынды. Нимә уйларға ла белмәй албырғап ҡалдым. Баяғы тауыш йәнә ҡабатланды. “Бабайым тауышы бит”, – тигән уй мейемде ярып үтте. Һәләтләп инә һалып, оло улымды уяттым. Ярай уныһы хәлде тиҙ аңлап алды. Атаһының һунар мылтығын ала һалып, ата- ата йүгерҙе. Яңғыҙ ҡайынға тиклем үҙем дә эйәреп барҙым. Айыуҙы әйтәм, ауыл осона тиклем килгән булған. Ҡайнағаң шулай ти. Ауылды сығып алыҫ та барманым, боролоштан айыу килде лә сыҡты, ти. Бер аҙ бер-береһенә текләп торғандар. Ҡайнағаң шунан арты менән сигенеп барып бер ҡайынға төртөлгән дә, аҫтағы ботағына менеп һөрәнләгән. Тәүге атыу тауышынан баяғы айыу шыртламаны ла, ти. Икенсеһен ишеткәс, яйлап ҡына атлап китә башлаған. Мылтыҡ тауышы оҙағыраҡ ишетелмәй торғас, йәнә кире килгән. Өсөнсө атыу тауышынан һуң ғына артҡа ҡарай тәкмәс атҡан да, ашыҡмай ғына китеп барған. Аллаға шөкөр, аңһыҙ ҡазанан Хоҙай Тәғәләм үҙе араланы… Ғәлим генә әрәм булып ҡуймаһын инде, йәш бит. Анау һунарсыларын да әйтер инем! Көстәре еткән бала айыуҙарға. Шәп булғас, инә айыуҙы атып алһындар ине. Беҙҙең ҡарт йәшерәк сағында тиңдәштәре менән, һәндерә яһап, ятып айыуға һунар итә торғайнылар…\nҒәлим һауыҡманы. Ҡыҙының донъяға килеүен дә белмәй, егерме йәшлек кенә Сәйҙәһен яңғыҙ ҡалдырып, теге донъяға китеп барҙы. Йәш ҡатын ер-һыу иланы. Янып барған йөрәген баҫыу өсөн сабыйын күтәреп, көн дә тиерлек Ғәлиме менән осрашып-табышҡан яңғыҙ ҡайын янына килде. Ҡайын бит барыһына шаһит. Уларҙың етәкләшеп килеүен алыҫтан уҡ шәйләп алыр ине лә, йәшел шәлен болғап, үҙ ҡосағына алырға ашыҡтырыр ине. Ике ғашиҡ таң атҡансы уның ҡуйынына һыйынып ҡына серләшер ине. Өйләнешкәс тә улар яңғыҙ ҡайынды ташламаны. Сәйҙә тыуасаҡ сабыйы хаҡында ла Ғәлименең ҡолағына уның янында шыбырланы. Ҡыуанысының сиге булмаған буласаҡ йәш ата менән бергә ебәк сәстәрен елгә туҙғытып ҡайын да шатланды.\nЕләҫ кенә иҫкән елгә лә Оло урмандың япраҡтары шыбырлашып ҡына серләшеп алды. Олпат имән ейән-ейәнсәрҙәрен барланы. Ғорур ҡарағайҙар, энәләренең осонда ай-йондоҙҙарҙың нурын балҡытып, бер-береһенә хәйерле төн теләне. Һылыуҙарҙан-һылыу сағандар мөхәббәт йырын һөйгәндәренә бағышланы. Уларға аҡ ҡайындарҙың да моңо ҡушылды. Тик ауыл осонда үҫкән яңғыҙ ҡайын ғына болоҡһоно. Көҙгө әсе елдәр, ҡышҡы бурандар һындырып сулаҡлаған ботаҡтарынан йәш тамды. Бөгөн дә ул килмәне. Кисә лә, унан алдағы көн дә. Ҡайҙа ул? Ни булған уға?..\nУн алтынсы яҙын ҡаршылаған сибек кенә, ҙур ҡара күҙле, аҡһыл һылыу йөҙлө ҡыҙына Сәйҙә апай бер аҙ текләп ҡарап ултырҙы ла:\n– Балам, сәйең һыуып китте бит. Йылытайыммы әллә? – тип Алтынайының сынаяғына үрелде. Әсәһенең ҡапыл өндәшеүенән ҡыҙ тертләп китте. Теләр-теләмәҫ кенә күҙен журналдан айырҙы. Ҡараштар осрашты. Аллаға шөкөр! Ҡыҙының күҙҙәрендә әсә йөрәге күтәрә алмаған бушлыҡтың әҫәре лә юҡ.\n– Балаҡайым, эҫеләй генә эс сәйеңде, – Сәйҙә апай, өтәләнеп, бармағына эләктереп самауырының һемәген һурып сығарҙы. Ҡайнар һыу өҫтәлгә йәйелде. Әсәһенең һәр ваҡыт йылдам хәрәкәтенә өйрәнгән ҡыҙҙың ҡарашында аптырау сағылды. Сәйҙә апай өҫтәлен йәһәт кенә һөртөп ала һалды ла ашыға-ашыға хәбәрен теҙҙе: “Алтынай, журнал битендәге һүрәтеңде әйтәм… ниңә яңғыҙ ҡайын?” Ҡыҙының йөҙө үҙгәреп китеүен күргән әсә һағайҙы. Башҡаса өндәшмәүҙе хуп күрҙе. Алтынай һыуынып өлгөргән сынаяғындағы сәйен һулаҡай ҡулының ике бармағына эләктереп һемерҙе лә сығып йүгерҙе.\nОло урмандағы һәр һуҡмаҡ таныш ҡыҙға. Бына ишелеп үҫкән ҡайын менән уҫаҡ. Өләсәһе йыш ҡына, һарыҡ-кәзәләре бәрәстәрен алмаһа, бәләкәстәрҙе ошонда алып килеп ауыҙ эсенән генә уҡый-уҡый имләй ине. Бынан һуң тып-тып баҫып, бәрәстәрен яҡынлатмай ҙа торған һарыҡ-кәзә бер ни булмағандай бөҙрәкәйҙәрен имеҙеп ала ла китә. Ә быныһы еләкле аҡлан. Тегендәрәк, аҡландың ситендә, ҙур ҡырмыҫҡа иләүе. Бәләкәс кенә йән эйәләренең тауҙай итеп өйөп үҙ йәшәү төйәген булдырыуына аптырап бөтә алмай Алтынай.\n– Ниңә беҙгә эшләргә ҡамасаулайһың, тип мине берүк әрләмәгеҙ, эшлеклеләр. Күҙәтәм һеҙҙе. Һүрәттәремә ҡайһы мәлегеҙҙе төшөрһәм уңышлыраҡ булыр икән, тип күҙәтәм. Татыу, ярҙамсыл булыуығыҙ ҙа хайран ҡалдыра. Бына ошо һыҙатығыҙҙы тотоп алып, кешеләргә еткергем килә, – Алтынай, күҙҙәрен йомоп, иркен итеп урман һауаһын һуланы ла, юлын артабан дауам итте.\nЯңғыҙ ҡайын ҡыҙҙы борсолоп, япраҡтарын шаулатып- орошоп ҡаршы алды. Үҙе, тағы үпкәләп ҡуйма, тигәндәй, иң хәтфә ботағы менән ҡыҙҙың сәсен һыйпап ҡуйҙы. Алтынай ҡайынды ҡосаҡлап, янып барған сикәһен терәне.\n– Ҡайынҡайым, беләһеңме… ишетәһеңме? Минең һиңә һөйләр ҙур шатлығым бар. Иҫеңдәме, үткән йәй һинең һүрәтеңде төшөргәйнем. Ҡояш нурҙарына мансылған мәлеңде лә, иртәнге томанға сорналыуыңды ла, моңһоу ай менән серләшеүеңде лә, япраҡ-сәстәреңде йылы ямғырға йыуыуыңды ла – барыһын да төшөрөп, журналға ебәргәйнем. Тәүҙә, берәй хәбәр булырмы, тип өмөтләнеп көттөм. Шул арала һин һары шәлеңде аҡ бөркәнсеккә алмаштырҙың. Мин уларҙы йәнә һүрәткә төшөрөп ебәрҙем… Ҡайынҡайым! Бына ул һүрәттәр… Таныйһыңмы үҙеңде?\nҠайын, китсе, мин шулай уҡ һылыумы ни, тигәндәй, сайҡалып ҡуйҙы. Алтынай, уны аңлағандай, һүҙен дауам итте:\n– Һинең матурлығың – көсөңдә. Мин дә һинең һымаҡ көслө булғым килә. Тик әсәйем генә яныңа килеүемде өнәп бөтмәй. Яңғыҙ ҡайын яңғыҙлыҡ килтерә, тип бөтә кисергән ҡайғы- хәсрәттәрен һинең менән бәйләй. Ярай, ҡайынҡайым, мин ҡайтайым. Оҙаҡлаһам, әсәйем борсола башлай торған, – Алтынай, журналын күкрәгенә ҡыҫып, ауыл яғына ҡарай өс-дүрт аҙым атланы ла кире боролдо. – Ҡайынҡайым, һиңә сисер тағы бер серем бар. Иҫләйһеңме, мин һиңә үҙем ҡурҡҡан өс әйбер тураһында һөйләй торғайным. Беренсеһе – яңғыҙ ҡалыу, икенсеһе – ут, өсөнсөһө – һөйөү… – Ҡыҙ йәнә ҡайынды ҡосаҡлап алды ла шымып ҡалды. Һылыу аҡһыл йөҙөндә шуҡ йылмайыу хасил булды. – Беләһеңме, ҡайынҡайым, мин уларҙың берәүһен еңдем. Мин башҡаса һөйөүҙән ҡурҡмайым. Сөнки мин… мин ғашиҡ. Эйе, эйе, ғашиҡ! Һөйөүемдең яуапһыҙ булырын белә-күрә, ғашиҡмын. Уҡыған китаптарымда ла бит, йөрәккә бойороп булмай, тип яҙалар. Бойорорға теләмәйем дә. Ауылыбыҙҙың иң шуҡ, иң шаян, бер минут та тик тормаҫ Ильясын яратыуым менән бәхетлемен. Минең дә шаярғым, берәй шуҡлыҡ эшләгем килә. Ошоғаса йәмһеҙ, ҡараңғы булып тойолған донъя ҡапыл яҡтырып китте. – Алтынай сыңғыратып көлөп ебәрҙе. – Ишетегеҙ, Оло урманым ағастары! Ишет, яңғыҙ ҡайыным! Мин ярата-ам!.. – Ҡыҙыҡай ҡапыл шымып ҡалды. Ниндәйҙер бер асыш яһағандай, йөҙө етдиләнде. – Туҡта әле, яңғыҙ ҡайын, мин ҡурҡыуымдың икәүһен еңгән булып сығам түгелме? Уйҙарымда һәр ваҡыт ул ғына! Тимәк, мин яңғыҙ түгел!\nСәйҙә ҡыҙының тиңдәштәре менән аралашыуға ҡарағанда урман-ҡырҙар ҡыҙырыуҙы өҫтөн күреүен күңеле менән аңлай. Ләкин йөрәге ҡабул итмәй. Алтынайының да, башҡа ҡыҙҙар кеүек, әхирәттәре менән быш-быш килеп серләшеүен, бер-береһенә ҡунаҡҡа йөрөшөүен теләй. Был турала ҡыҙына әйткәне лә бар. Тик ҡыҙы асыҡ һоро күҙҙәрен бер тултырып ҡына ҡарай ҙа ҡуя. Бар яуабы шул. Ул ҡараштан Сәйҙә үпкә лә, әсенеү ҙә, ғазап та уҡып, йөрәге өҙөлөп төшөр сиккә етә. Эйе, ғәйепле ул ҡыҙы алдында. Мең ғәйепле. Ләкин терһәген генә тешләй алмай…\nҒәлименең үлеменә сәбәпсе булған теге инә айыуҙы һунарсылар киләһе йыл ҡырпаҡ ҡар яуғас ҡына атып алып, Мәлифә инәйҙәрҙең ишек алдына килтерҙе. Халыҡ йыйылған ергә айыуҙың үле кәүҙәһен күреп күңеле тантана итһен өсөн Сәйҙә лә килде. Мәлифә инәйҙең бабайы, айыу тирәләй инде нисәнсе тапҡыр урап:\n– Хет ун айыуҙы ошонда теҙеп һалып ҡуйығыҙ, миңә осрағаны бына быныһы ине, тип тап ошо айыуға төртөп күрһәтер инем, – тине ул, янында торған улы Азаматҡа ҡарап.\n– Ғәлимде лә шул туҡманы инде ул, – бабай ҡарашын Сәйҙәгә күсерҙе. Йәш ҡатын тамағына төйөлгән әсе төйөрҙө йотто ла, берәүгә лә күтәрелеп ҡарамай, ҡапҡанан сығып китте.\nКискеһен Сәйҙәнең өйөнә Азамат килеп инде һәм аяғының аҫтына айыу тиреһен ташланы.\n– Сәйҙә, был айыу тиреһе һинең аяҡ аҫтыңда ятырға тейештер. – Үҙе аптырап ҡалған ҡатындың рөхсәтен дә көтөп тормай тирене тағата башланы.\n– Кәрәкмәй! Тирегеҙҙе алып китә күрегеҙ! – Сәйҙәнең тауышы ҡалтырап китте. Күҙенә йәш төйөлдө. Бер мәлгә юғалып ҡалған Азамат тирене йәһәтләп йыйып алды ла сығыу яғына ыңғайланы. Унан ҡапыл боролоп, Сәйҙәгә сәйер генә ҡараш ташланы һәм хәйерле төн теләп сығып китте…\nИнде байтаҡ йылдар ситтә йөрөп, тыуған яҡтарын һағынып ҡайтҡан Азаматтың йөрәгенә инеп ултырырмын, тип башына ла килтермәгәйне ул саҡ Сәйҙә. Хистәренең сафлығын, уйҙарының эскерһеҙлеген, ниәтенең изгелеген аңлатырға әҙ тырышманы егет. Тик Сәйҙәнең генә йөрәге ете йоҙаҡ менән бикләнеп, асҡысы төпһөҙ ҡоҙоҡҡа ташланғайны. Азаматтың һәр һыҙатын Ғәлиме менән сағыштыра һәм бер генә лә оҡшаш яҡтарын таба алмай. Ғәлиме үткер ине, был баҫалҡы. Ире йор һүҙле, шаян тәбиғәтле булһа, Азамат артыҡ һүҙ һөйләмәҫ. Ғәлименең күҙҙәре һәр ваҡыт көлөп торор ине, ә быныҡы – ҡоро. Икеһенең айырмаһы – ут менән һыу кеүек. Шуғалырмы Азамат, күңеленән үтеп, йөрәгендә урын ала алмай…\nБер көндө Сәйҙәнең эш урынына – медпунктҡа, юҡ йомошон бар итеп, килеп ингән Мәлифә инәй:\n– Сәйҙә, яңғыҙыңа донъя көтөүе ҡыйын бит. Нишләп хан ҡыҙындай һайланып ултыраһың? Азаматтың килмәгән ни ере бар? Инде йәше утыҙға етеп килгән бынамын тигән өрлөктәй егет. Алтынайыңды ла хатта үҙ күрә. Әллә ҡатын айырғанын ек күрәһеңме? Улайға китһә, һин дә… Күпме шулай, бәйләп ҡуйылған эттәй ҡапҡа төбөңдө тапатмаҡсыһың? Сыҡмаҫтай уйың бар икән, егеттең башын ҡаңғыртма. Юҡ, тип кәнкритнәһен әйт тә ҡуй, – тип, асыҡтан-асыҡ үҙенең үпкәһен белдерҙе.\n– Мәлифә инәй, мин уға күптән, юҡ, тигән һүҙемде әйткәнмен. Эҙләһен үҙенә тиңен…\n– Һай-һа-ай, хатта әллә кем булып, уны тиңһенмәй ултыраһыңмы? – Мәлифә инәйҙең аптырауы хатта йөҙөнә сыҡты. Телен шартлатып, башын сайҡап ҡуйҙы. – Духтыр булғас та әллә…\n– Юҡ-юҡ, Мәлифә инәй, Азамат бик һәйбәт егет. Тик нисек һеҙгә аңлатайым… йөрәккә бойороп булмай бит, – тине Сәйҙә уңайһыҙланып ҡына.\n– Йөрәк эшегеҙҙе белмәйем дә, аңламайым да… Сәйҙә, – Мәлифә инәй, эйелә биреп, бышылдауға күсте. – Ир менән ҡатын бергә йәшәп алып китһә, мөхәббәте аҙаҡтан үҙенән-үҙе килә ул. Бына мин әйтте тиерһең. Берүк бәхетеңде аша атлама. Азаматтай аҫыл ир бүтән осрамаҫ, – тип һаман ныҡышты. Сығып барышлай өҫтәп ҡуйҙы:\n– Һин тағы мине Азамат ебәреп ултыра икән тип уйлама. Кешегә һалығын һала тигән егет түгел ул.\nМәлифә инәй сығып киткәс, Сәйҙәнең күңеленә ҡыйын булып китте. Йөрәгенең ярһыуына урын таба алмай, ишекле- түрле йөрөнө. Ул, әйтмәһә лә, Азаматтан да яҡшыраҡ тормош иптәшен таба алмаҫын үҙе лә белә. Тик башҡаса кейәүгә сығырға уйы юҡ. Был турала Сәйҙә Азаматҡа күптән әйткән. Бер уйлаһаң, Мәлифә инәйҙең уға үпкәләрлек урыны ла юҡ. Ул Азаматты өмөтләндермәне.\nКөҙ. Быҫҡаҡлап яуған һалҡын ямғыр күптән уңып бөткән япраҡ, үлән биттәрен өшөтә. Урамға сыҡҡан Сәйҙә һыуыҡҡа еңелсә генә ҡалтыранып ҡуйҙы. Ыҫпай кәүҙәһенә килешеп торған пальтоһының төймәләрен ҡаптырып, ҡулсатырын яҙып ебәрҙе лә, йәһәт атлап балалар баҡсаһына йүнәлде. Ҡайта һалып, мейескә ут тоҡандырып ебәрәйем, көнө буйы буш торған өй һыуыҡтыр, тип уйланы ул.\nҠыҙының тамағын туйҙырғас, икәүләшеп кубиктарҙан өй төҙөп уйнап алдылар. Алтынайы инде сығып килгән теле менән әсәһенә тырышып-тырышып хәбәрҙәрен һөйләне. Бәләкәс кенә йылы ҡулдары менән ҡосаҡлап, үбеп-үбеп алды. Тамам йоҡоһона иҫергән ҡыҙына урын йәйеп биреүе булды, Алтынайы мышнап йоҡлап та китте. Сәйҙә, мейесенә утын өҫтәп, ҡулына бәйләмен алғайны ғына, кемдер тәҙрәне һаҡ ҡына ҡаҡты. Сәйҙә ҡорғанын күтәреп ҡараны һәм йәһәтләп кейенә башланы. Килеүсе арғы остағы йәш килендең ире ине. Тимәк, ҡатыны бәпәйгә ауырып киткән. Ваҡыты еткәйне шул. Бала табыу йортона илтергә кәрәк. Ә Алтынайҙы ҡалайтырға һуң? Сәйҙә сығып барған еренән кире боролоп инде. Әллә күтәреп кенә өләсәһенә индереп ҡалдырырғамы? Улай итһәң, район үҙәгенән ҡайтҡас, ямғырҙа өшөтөп, йәнә инеп алырға кәрәк. Әсәһе олоғайған. Ҡайһы ваҡыт төндә Алтынайы мыжып уяна торған. Улайтып әсәһенә һалығын һалғыһы килмәй. Ҡыҙы бер нисә тапҡыр өйҙә үҙе генә йоҡлап ҡалғылағайны. Сәйҙә район үҙәгенән ҡайтҡансы уянмаған да ине. Бер сәғәт барһалар, бер сәғәт ҡайтһалар… Уятмайым сабыйымды йоҡоһонан, йоҡлаһын, тип уйланы Сәйҙә, ҡыҙының юрғанын йүнәтеп ябып.\nБуласаҡ әсәне бала табыу йортонда ҡалдырып, дауахана урамы буйлап оҙаҡ та барманылар, еңел машина шып туҡтаны ла ҡуйҙы. Шофер егет уныһын, быныһын борғоланы, капотын асып, соҡсоноп ҡараны, ләкин машина ҡуҙғалырға уйламаны ла. Аптырауға ҡалған егет, төн ҡараңғылығын йырып, танышына ярҙам һорарға китте. Сәғәттән артыҡ ваҡыт үткәс кенә оло ғына йәштәге ағайҙы эйәртеп килеп етте. Ағайҙың ҡулынан “ауырыу” машиналар күп үткән, күрәһең, ун-ун биш минут үтеүгә “Калина”ға йән инде. Балаһын уйлап, йөрәген усына алып ултырған Сәйҙәнең күңеленә йылы йүгерҙе. Асфальттың соҡор-саҡырына йыйылған ямғыр һыуын тирә-яҡҡа сәсрәтеп машина алға ынтылды…\nҠалғанын Сәйҙә яҙа-йоҙа ғына хәтерләй. Иҫенә килгәндә, ул дауаханала ине. Сикәләре буйлап аҡҡан ҡайнар күҙ йәштәрен тыя алмай реанимациялағы табиптың сыҡҡанын сабырһыҙлыҡ менән көтә.\n– Борсолмағыҙ, ҡыҙығыҙ аңына килде. Тик ҡул суҡтары ныҡ янған. Ә йөҙөнә бер ниндәй ҙә зыян килмәгән. Ирегеҙгә килгәндә, уның хәле мөшкөлөрәк, – тине ҡыҙы янынан сыҡҡан шәфҡәт туташы.\n– Ирем түгел… Азамат ул, Азамат… – тип шыбырланы Сәйҙәнең ирендәре. Ҡыҙын ҡотҡарыусы Азамат!\nТөндә әсәһен эҙләп уянған Алтынай ҡараңғы өйҙә илай-илай берҙән-бер яҡтылыҡ биргән мейес янына бара. Мейес ауыҙын асып ут менән булыша. Күп тә үтмәй, өй эсен ут ялмап ала. Иптәштәре менән урамдан үтеп барған Азамат, янғынды күреп, ишекте емереп, эскә ташлана. Иҫтән яҙған баланы һәрмәнеп йөрөп саҡ табып ала. Өҫтөндәге еүеш курткаһын һалып, баланы урай ҙа артынан ингән иптәшенә тоттора. Ә үҙе ике бүлмәне бер итеп Сәйҙәне эҙләй. Өйҙә Алтынай ғына икәнен белгән булһа, былай уҡ бирешмәҫ тә ине.\n– Яңғыҙ ҡайын! Үҙең яңғыҙ булғанға минең дә яңғыҙ булыуымды көҫәйһеңме? Ғәлимем менән һине дуҫ иттек. Ғәлимһеҙ ҡалдым. Ҡыҙым яралғандан уҡ яныңа килеп эс серемде систем, ҡайғы-хәсрәтемде һөйләнем. Алтынайым хәҙер ни хәлдә! Ә Азаматтың бында ни ғәйебе бар? Барлыҡ хәсрәттәремдең башында һин тораһың түгелме? Ҡайын ҡайғылы, тигәндәре хаҡ күрәһең. Ишет, яңғыҙ ҡайын, башҡаса яныңа килмәйем! Яңғыҙ булыу һиңә генә килешһен! – Сәйҙә ҡырт боролдо ла ауыл яғына ыңғайланы.\nАзаматтың да, ҡыҙының да дауахананан сыҡҡандарына арыуыҡ ваҡыт. Уларҙың сейләнеп торған яраларын эшкәрткән һайын йөрәгенә ҡан һауа. Үҙен ғәйепләй. Ниңә генә шул төндө ҡыҙын әсәһенә алып барып ҡалдырманы? Ниңә Азаматҡа ҡарата йөрәгендә урын тапманы? Хәҙер аңлай, күңеле бөтөнләй үк битараф булмаған да ул. Сәйҙә, үҙ-үҙен битәрләй-битәрләй, Азаматтарҙың ҡапҡа төбөнә килеп еткәнен дә абайламаған. Егет өйҙә бер үҙе генә. Инеүсегә күтәрелеп ҡараны ла, ултырған урынынан гәзит-журнал аҡтарыуын дауам итте. Фажиғәнән һуң икәүҙән-икәү тәүгә ҡалыуҙары.\n– Азамат, йәрәхәттәреңде ҡарап сығайым. – Сәйҙә уның янына үтте.\n– Сәйҙә, башҡаса килеп ыҙаланма. Әсәйемә генә өйрәт тә ҡуй. – Азамат йөҙөн ситкә борҙо.\nСәйҙә, егеттең һүҙен ишетмәмешкә һалышып, ҡулын һабынлап йыуҙы ла, көн дә башҡарған процедураны башҡарҙы. Үҙенең йөрәге сығырҙай булып тибә.\n– Килеп ыҙаланма, тиһеңме? Мөмкин. Әгәр һин беҙгә йәшәргә килһәң… Туғандар, ауыл халҡы өйөбөҙҙө ипкә килтереп бирҙе.\nАзамат бер аҙға ғына өнһөҙ ҡалды. Күрәһең, Сәйҙәнең тын алышынан, үҙен тотошонан уның ни әйтерен һиҙемләп йөрөй. Унан, йөҙөнә зәғиф кенә йылмайыу сығарып:\n– Йәлләйһеңме? – тине. Уның яңаҡтары тартышып китте. – Мин йәлләүгә мохтаж түгелмен. Һау сағымда әҙәмгә һанамағаныңды, хәҙер мин һиңә нимәгә кәрәкмен? Йөҙөм кеше ҡарағыһыҙ… Эйе, тиңдәштәрем араһында тиңем менән йәшәгем килгәйне. Ә һин минең хистәремде һанламаның. Телеңдә лә, уйыңда ла тик Ғәлимең генә булды. Юҡ, мин һине ғәйепләмәйем. Хатта үлгән иреңә лә тоғро булыуың һиңә ҡарата ихтирамымды, һөйөүемде тағы ла көсәйтә төшкәйне. Ләкин… тереләр тереләр өсөн кәрәк.\n– Дөрөҫ әйтәһең, тереләр тереләр өсөн кәрәк… Һин бит тере, Азамат. Һин беҙгә кәрәкһең! – Элегерәк булһа, Сәйҙә үҙ һүҙҙәренә үҙе ышанмаҫ ине. Ә хәҙер теле һөйләгәнде йөрәге лә ҡеүәтләй.\n– Йәнем үлгән, Сәйҙә, аңлайһыңмы, йәнем үлгән. Ә был эшкинмәгән кәүҙә һиңә нимәгә?! Ҡалдыр мине, зинһар!..\nСәйҙә Азаматтың, килмә, тигәненә ҡараманы. Көн дә килде. Бик һуңлап ҡына йөрәге яҡын иткән кешеһенең тән йәрәхәтен генә түгел, йән йәрәхәтен дә дауалағыһы килде.\nАлтынай, альбом битен берсә тубығына һалып, берсә ситкәрәк китеп, Оло урмандың аҡланын төйәк иткән ҙур ҡырмыҫҡа иләүен һүрәткә төшөрә.\n– Һеҙҙәге эшһөйәрлек етешмәй миңә. Эй-й, ҡырмыҫҡалар, быны мин һеҙгә әйтәм. Һеҙҙең һүрәтте айҙан артыҡ төшөрөп маташам. Һис төшөрөп бөтә алмайым. Күпме ваҡыт күңелгә оҡшаған мәлде һис тотоп ала алмай ыҙаландым… Булды шикелле. Эй-й, эшһөйәрҙәр! Һүрәтегеҙҙе Мәскәү тигән ҙу-ур ҡалаға конкурсҡа ебәрәм. Мин үҙем ул ҡаланы күргәнем юҡ. Ә бына һеҙ һүрәттә булһа ла Мәскәүгә юлланаһығыҙ, – Алтынай альбом битенә һуңғы һыҙыҡтарҙы өҫтәне лә үҙе һалған һуҡмаҡ буйлап яңғыҙ ҡайын янына ашыҡты.\nҠайыны бөгөн бик серле күренә. Алтынайҙың да уға сисә торған оло сере бар.\n– Ҡара әле, ҡайынҡайым, һүрәтем күңелеңә хуш киләме? Ярай, ярай, маҡтарға ашыҡма. Тупыс ҡул менән артыҡ маҡтанырлыҡ һүрәт төшөрөп булмай инде ул. Бармаҡтарым иҫән булһа… Беләһеңме кисә миңә мәктәптәге дискотекала Ильяс нимә тигәнен? Тәүге эш хаҡыма һиңә мольберт һатып аласаҡмын, тине. Дискотеканан һуң класыбыҙ менән усаҡ яҡтыҡ. Янымда Ильяс булғас, уттан бөтөнләй ҡурҡманым. Һин дә бөгөн бигерәк серлеһең. Сис сереңде Алтынайға, – Алтынай ҡайынды уратып йөрөп сыҡты. Ҡайын кинәт кенә иҫеп киткән елгә япраҡтарын елберләтте. Бер сабырһыҙ япрағы көҙ етер-етмәҫтән өҙөлөп тә төштө. Алтынай кәйпелеп килеп төшкән япраҡты алырға эйелгәйне, үҙ күҙҙәренә үҙе ышанмай аптырап ҡалды. – Ҡайынҡайым, яҙҙан алып шул сереңде минән йәшереп йөрөнөңмө? Һин бит хәҙер яңғыҙ түгел! Ҡуйыныңа һыйынып ыуыҙ ғына үҫентең морон төрткән. Үҫһен, бәләкәс. Киләһе яҙ икәүегеҙҙең һүрәтегеҙҙе төшөрөрмөн. Әйткәндәй, тағы бер ҡыуанысым бар. Азамат ағай беҙҙең менән йәшәйәсәк. Ҡайта һалайым. Әсәйем менән Азамат ағайым мине көтә торғандарҙыр.\nЯңғыҙ ҡайын ҡолонсаҡтай һикерә-һикерә ҡайтып барған Алтынайҙы япраҡтарын елберләтеп оҙатты ла, күкрәгенән һут алып үҫеп килгән үҫентеһенә инде нисәнсе тапҡыр Сәйҙә һәм Алтынай, Ғәлим һәм Азамат тарихын әкиәт итеп һөйләргә тотондо.\nСығыу ваҡыты 28-08-2010, 16:15 | Ҡаранылар: 2046\nФәйрүзә ФӘТҠУЛЛИНА: ТЕГЕНСЕ ҠУЯН\nТормош бер көндән тормай\nШоколад ниңә асыуланды?\nТәүге мөхәббәтемдең күҙ йәштәре төштөмө икән?


Усаҡ яғып, ҡаҙан аҫып, ашнаҡсылар һынау тотто\n30 Ноябрь 2021, 16:50\nБөрйән районының Иҫке Монасип мәктәбе аш-һыуҙы һәм һөнәрмәндәрҙе данлап ҙур байрам үткәрҙе. Нимә генә тимә, һәр ҡатын-ҡыҙ – ашнаҡсы, ә беҙҙең тормошто туҡланыуһыҙ күҙ алдына ла килтереп булмай. Бигерәк тә “ир-егеттең йөрәгенә юл – ашҡаҙан аша” икәнен яҡшы белгән гүзәл зат аш-һыу әҙерләүгә көсөн дә, ваҡытын да йәлләмәй.\nҺуңғы йылдарҙа мәктәптәге туҡланыу системаһына ла ҙур иғтибар бүленеп, балаларға әҙерләнгән ризыҡҡа талаптарҙың көсәйеүе ашнаҡсы һөнәренең яуаплылығын арттырҙы. Бына ошоларҙың барыһын да күҙ уңында тотоп, Иҫке Монасип мәктәбе директоры Данил Ҡотлобаев хыялында йөрөгән “Йыл ашнаҡсыһы” конкурсын тормошҡа ашырҙы.\nДәрт-дарманы ташып торған директорҙың идея биреүе генә етә, берҙәм коллектив, йәһәт кенә күтәреп алып, бына тигән итеп ойоштороп та ҡуя. Был юлы ла Марина Йыһанурова, Азат Әйүпов, Гөлфирә Көнәфина байрамды күңелле итеп алып барһа, профком рәйесе Зөлфиә Буранова, һәр ваҡыттағыса, матур бүләктәр хәстәрләп, сараны юғары кимәлдә үткәреүгә үҙ көсөн һалды.\nКонкурсты асыу тантанаһында Бөрйән район хакимиәте башлығы Ғәзиз Манапов, Иҫке Монасип ауылы хакимиәте башлығы Хәбир Йомағолов ҡатнашып, ашнаҡсыларҙы һөнәри байрамдары менән ҡотланы, изге теләктәрен еткерҙеләр. Был бәйгеселәрҙә сәм, дәрт уятты. Аш-һыу бәйгеһендә Иҫке Монасип, Нәби, Тимер мәктәбе, Иҫке Монасип балалар баҡсаһы, Яңы Монасип мәктәп-балалар баҡсаһы ашнаҡсылары һынау тотто.\nШуныһы ҡыуандыра: ауыл ҡатын-ҡыҙҙары, олоһо-йәшенә ҡарамай, заман менән бергә атлаһа ла, аш-һыу тирәһендәге тарихта ҡала барған көнкүреш ысулдарын да онотмай. Өҫтән ҡар ҡатыш ямғыр яуып торһа ла, бәйге талаптарына ярашлы, “һә” тигәнсә усаҡ яғып, ҡаҙан аҫып, былау бешерҙеләр, ҡуҙ төшөрә һалып, самауыр ҡайнаттылар.\nҠул ҡото тигән төшөнсә лә бар. Бәйгеселәр, бер үк һурпаға үҙҙәре ҡырҡып килтергән туҡмасты һалып, аш әҙерләне, әммә һәр береһенең тәме үҙенсәлеге менән айырылып торҙо. Иҫ киткес бит!\nМилли ризыҡ өсөн айырым бәйге ойоштороуҙың кәрәклеге лә ҡалманы, сөнки аш-һыуҙағы миллилек – беҙҙең ҡанға һеңгән көндәлек ысынбарлыҡ. Был юлы ла конкурс талаптары буйынса туҡмас киҫеп аш бешерергә ине. Ашнаҡсылар уның эргәһенә – ҡорот, үлән сәйе янына бал ҡуйҙы, сөнки бүтәнсә булыуы ла мөмкин түгел, беҙ тап ана шулай туҡланып өйрәнгәнбеҙ.\nБөгөнгө ашнаҡсы заман менән бергә атлай. Ысынлап та, һәр өҫтәл, зауыҡ менән биҙәлеп, ризыҡ төрлөлөгө менән күҙҙең яуын алып, үҙенә саҡырып тора ине. Бәйгеселәрҙең махсус рецепт өлгөһө буйынса әҙерләгән салат, торт, десерт кеүек ризыҡтары ла телде йоторлоҡ тәмле булды.\nОйоштороусылар байрамды үҙенсәлекле һәм ҡыҙыҡлы итеп үткәреүгә фантазияһын да, көсөн дә йәлләмәгән. Ашнаҡсыларҙың һөнәри һәләттәренән тыш, сослоғон, зирәклеген, етеҙлеген дә һынап: ит турағысты һүтеп, кире ҡороу, дөгө ярмаһы араһынан ҡарабойҙайҙы сүпләү, хатта “Штиль” мотобысҡыһын тоҡандырып һүндерә белеү кеүек ярыштар үткәрҙеләр. Һуңғыһы усаҡ тоҡандырыу өсөн утын әҙерләй белеү кәрәклеген күҙ уңында тотоп һыналды. Ә бәйгеселәр һынатманы, СанПин талаптарына ҡағылышлы һорауҙарға ла яуап бирҙе, ризыҡтарын яҡланы, йырланы, уйнаны. Бына шулай онотолмаҫ һәм ҡабатланмаҫ көн булып тарихта ҡалды ауылыбыҙҙа ғына түгел, районда тәүге тапҡыр үткәрелгән Ашнаҡсылар көнө.\nӘ бәйге һөҙөмтәләренә килгәндә, Яңы Монасип башланғыс мәктәбе һәм балалар баҡсаһы ашнаҡсыһы Зөһрә Яҡупова еңеүсе исеменә лайыҡ булды. Икенсе урынға – Нәби мәктәбенән Гөлсинә Ибәтуллина, өсөнсө урынға Иҫке Монасип балалар баҡсаһы ашнаҡсыһы Гөлшат Йомағолова лайыҡ булды. Командалар араһында Яңы Монасип ашнаҡсылары – беренсе, Иҫке Монасип ауылының “Ҡарлуғас” балалар баҡсаһы – икенсе, Иҫке Монасип мәктәбе өсөнсө урынға сыҡты. “Байрам салаты” номинацияһында – Гөлшат Йомағолова, “Йәй еҫе” номинацияһында – Зөһрә Яҡупова, “Кулинар импровизация” номинацияһында – Гөлсинә Ибәтуллина, ә “Сәйгә иң тәмле торт” номинацияһында Иҫке Монасип мәктәбенән Таңсулпан Баймырҙина еңеүсе тип табылды. Иҫке Монасип ҡатын-ҡыҙҙар советының махсус бүләге Тимер мәктәбе ашнаҡсыларына тапшырылды.


Күгәрсен районының Мораҡ ауылында мәғариф өлкәһе хеҙмәткәрҙәре спартакиадаһы уҙҙы\nЙыл башынан башлап мәғариф өлкәһендә эшләүселәр саңғы, еңел атлетика, ҡул көрәше, шахмат буйынса көс һынашты. Сираттағы спартакиадала улар волейбол һәм йөҙөү спорты буйынса көслөләрҙе асыҡланы. Волейбол ярышы Мораҡ ауылының бер-нисә спорт залында барҙы, бәйгелә тиҫтәгә яҡын команда ҡатнашты. Ярыш һөҙөмтәләре буйынса еңеүселәргә Маҡтау ҡағыҙҙары, миҙалдар һәм иҫтәлекле бүләктәр тапшырылды.\nСара сиктәрендә «Еңеү салюты эстафетаһы» ла уҙҙы. Уны тәүгеләрҙән булып Теләүембәт ауыл биләмәһе ҡабул итте. Саңғысылар «Үлемһеҙ полк» ағзалары - Бөйөк Ватан һуғышы ветерандарына дан бирҙе. Мәктәптә, мәҙәниәт һарайында төрлө күргәҙмәләр, концерт ойошторолдо. Һуңынан эстафета Түбәнге Бикҡужа ауыл биләмәһенә тапшырылды. Унда шағир Әхмәр Үтәбаев мәктәп һәм ауыл китапханаларына «Ағиҙел» журналының яңы һандарын бүләк итте. Еңеү, һуғыш, ветерандар тураһында иҫтәлектәрҙе, тарихты берләштереүсе эстафета дауам итә.


МӘКТӘП БҮЛЕГЕ—УҠЫУ ЙОРТО ТАЯНЫСЫ\nТәүгеләрҙән булып барлыҡҡа килгән мәктәп бүлегендә башланғыс класс уҡытыусылары әҙерләнә. Был бүлек—уҡыу йортоноң һаман да төп таянысы.\nБында студенттар һөнәри белем алып ҡына ҡалмай, улар төрлө яҡлап ныҡлы үҫешә. Fилми-тикшеренеү эше яйға һалынған, билдәле шәхестәр менән осрашыуҙар йыш үткәрелә. Төрлө тематик кисәләр студенттар тормошон байыта. Fөмүмән, буласаҡ уҡытыусыларҙың һәләттәрен асыу, өҫтәмә белем биреү өсөн барлыҡ уңайлы шарттар тыуҙырылған.\nЮбилей йылында уҡыу йортонда Башҡортостандың халыҡ шағиры Рауил Бикбай менән осрашыу бик йылы тәьҫораттар ҡалдырған. Ошо көндәрҙә генә педагогия колледжында оҙаҡ йылдар һабаҡ биргән Башҡортостандың атҡаҙанған уҡытыусыһы Светлана Буранбаева-Йәнтүринаның «Ҡояшҡа илткән юл» китабының исем туйы үтте.\nМәктәп бүлегендә «Балаларға юл», «Бал ҡорттары» волонтер төркөмдәре күптән эшләп килә. Төркөмгә ингән йәштәр ҡаланың балалар приютындағы кескәйҙәргә йыш бара. Бөйөк Еңеү көнө алдынан улар «Георгий таҫмалары» акцияһы сиктәрендә халыҡҡа тыныслыҡ символы—таҫмалар таратыуҙа ла әүҙем ҡатнаша.\nДаими уҙғарылып торған фәнни-ғәмәли кәңәшмәләрҙең әһәмиәте бик ҙур. Fилми эшкә йәлеп ителгән ҡыҙҙар ҡалала ғына түгел, республика, Бөтә Рәсәй кимәлендәге конкурс, бәйгеләрҙә көстәрен һынап ҡарай. Алина Вальгер, Алһыу Әбделмәновалар Анапа ҡалаһында уҙған йәштәр ярышында республиканың йыйылма командаһы составында сығыш яһап, сертификаттарға эйә булып ҡайтҡан.\n23 апрелдә Өфөлә үткән башҡорт теле һәм әҙәбиәте олимпиадаһында уҡыу йорто студенттары Сулпан Ишдәүләтова һәм Гөлнәз Сәйфуллиналар призлы урындар яулаған.\n—Был март-апрель айында өлгәшелгән уңыштар ғына. Алдағыларын барлай башлаһаң, гәзит биттәре етмәҫ,—ти мәктәп бүлеге етәксеһе Гөлнара Дәминдәр ҡыҙы Харисова.\nСит телдәр бүлегендә ҡыҙҙар-егеттәр инглиз, немец телдәрен үҙләштерә. Информатика бүлегендә был фәндән белем биреүсе мөғәллимдәр генә түгел, техник-программистар ҙа әҙерләнә.


Бөгөн беренсе Өфө-Вена авирейсы башҡарылды - Правительство Республики Башкортостан\n– Беҙгә Европаға тура рейс бик кәрәк. Венаға тура рейс асыу тураһында ҡарар Австрия Республикаһы менән алып барған әүҙем бәйләнештәрҙе иҫәпкә алып ҡабул ителде. Был, ысынлап та, ҙур ваҡиға. «Өфө» халыҡ-ара аэропортына рәхмәтлемен: ул сығымдарҙы үҙ өҫтөнә алды, — тине Башҡортостан Башлығы вазифаһын ваҡытлыса башҡарыусы Радий Хәбиров аҙналыҡ оператив кәңәшләмәлә.\nUtair авиакомпанияһы менән берлектә әҙерләнгән осош программаһы 2020 йылдың июненә тиклем иҫәпләнгән. Осоштар аҙнаһына ике тапҡыр — дүшәмбе һәм йома көндәрендә 126 пассажир һыйҙырышлы 737-500 боингында башҡарыла.


Араһында заем килешеүе шәхси кешеләрҙең аҡсаһы - Моделе - Франция онлайн юристар!\nАраһында заем килешеүе шәхси кешеләрҙең аҡсаһы - Моделе\nБурысҡа аҡса-был операция, ҡасан аҡса бирелгән башҡа кешегә, шарттар булмаһа, был уның аҙаҡ ҡайтарыуПлатно бушлай йәки был кредит булыуы мөмкин. Возмездный нигеҙендә Заем аҡса-кредит, процент ставкаһын үҙ эсенә ала. Был осраҡта уға мөрәжәғәт итә, ҡасан теләй ул.\nбер йәки бер нисә кешеләр башҡа кешеләргә ярҙам күрһәтәсәген аҡса.\nЙыш ҡына, бурысҡа шәхси кешеләр араһында булған, эшләп булмаған, бер-береңә ышаныс, дуҫтарса мөнәсәбәт һәм уларҙың ғаилә ҡулланыла. Шул тиклем өсөн, рәсми булмаған мәсьәләне бер нисә төр кредит бүленгән.\nБыл дата бер недоразумения килтерә түләргә мөмкин, түләү сүкегәндәр.\nБыл осраҡта кәйнем, яҙма формаһы булмаған, хатта уны ауыр буласаҡ, тип иҫбатлап булмай, кредит, бүләк түгел, ә шул яғынан, кем аҡса күрһәтәсәген. Шуға күрә яҡшы, хатта шәхси кешеләр араһында, улар бер-береһен белмәй (туғандарға, дуҫ), заем килешеүе яҙылған. Документ мөмкинлек бирә, әгәр билдәле бер маҡсат өсөн аҡсаны үтескә, үтескә тип хөрмәт итергә тейеш, был асыҡлыҡ ҡулланыла. Шулай уҡ документтарҙы алдан әйтергә мөмкинлек бирә, ул бурысҡа алған ҡайтарыу өсөн сумманы арттырып булыр тип ҡыҙыҡһынды. Ҡарата ҡыҙыҡһыныу, иң мөһиме, тип билдәләне планлаштырыла мөмкинлеге биргән документ, аҡса түләү бер әгәр ҡайтып күрһәтәсәген, кисектереү, ҡайҙа, нисек кенә эйә булған заем аҡсаһы түләү өсөн. Ниһайәт, документ штраф санкциялары ҡулланыу мөмкинлеге түләүҙә тотҡарлыҡтар булған осраҡта ла, тимәк, түләү суммаһы артты ставкалар менән ҡыҙыҡһынырға була (кәрәк булған осраҡта, был процент ставкаларын төргәкләү менән ҡыҙыҡһынып, ҡуйыусы). Шулай уҡ Кредитор талап итә, бәлки, кире ҡайтарыуҙы гарантиялаған өсөн кредит, депозит заемға эйә була. Әгәр шулай булмаһа, кеше исемдәре һәм микрозаймдар килешеү, договор займын күрһәтелгән. депозиттар менән ҡатнашты Һалым органдарына белдерергә тейеш була. кредит суммаһы, проценттары заем килешеүендә ҡаралған. Үтескә алыу ғариза үҙе эшләргә тейеш баҫылған 2561"йыйылма Белдерҙе һәм ҡиммәтле ҡағыҙҙар менән операцияларҙан RCM (ИНСТРУКЦИЯ)', һәм кредитор тейешлеген белдереп, үҙенең килеме тураһында декларацияны процент. 760 ашыу евро аҡса ҡасан күрһәтәсәген, әгәр кредит йәки бер нисә килешеү төҙөлә һәм шул уҡ кеше, ул һәр береһе был сумманың кәм, әммә йыл кумуляция н 760 евронан артһа, һалым органдарына хәбәр итергә тейеш була. договору займа баҫма 2062 'заем килешеүен белдерҙе'.\nЙәки һеҙ һорауҙарына адвокат яуап биреү башланғысы һеҙгә ярҙам итә ала.\nЙыл аҙағына был документ варианты тәҡдим ителде. Һеҙ формаһын тултырырға Документтарҙы әҙерләп, һеҙҙең күҙҙәр, һеҙҙең яуап була.


Тәү сиратта – пассажирҙар мәнфәғәте\n2 Февраль 2018, 12:40\n“Фараон” автобус агентлығы халыҡҡа уңайлы һәм сифатлы хеҙмәт күрһәтә\nҠасандыр райондың бер ауылынан икенсе ауылына барыу оло мәшәҡәт тыуҙыра ине. Халыҡта “Юл аҙабы – гүр ғазабы” тип бушҡа әйтмәйҙәр бит. Район етәкселеге менән үткәрелгән “тура бәйләнеш”тәрҙә, граждандар йыйылышында пассажирҙар йөрөтөү мәсьәләһе көнүҙәк булып ҡала килде. Ә бына 2014 йылдан, Малаяҙ ауылында “Фараон” автобус агентлығы эшләй башлағас, был хәл ҡырҡа үҙгәрҙе.\nХәҙер йылы, уңайлы автобустарҙа тәғәйен урыныңа бер ҡыйынлыҡһыҙ барып ҡайтырға мөмкин. “Фараон” фирмаһы маршрутында бөгөн заманса йыһазландырылған туғыҙ берәмек автобус йөрөй. Бында тәжрибәле водителдәр эшләй, диспетчер хеҙмәте бар, Интернетта агентлыҡтың сайты асылған. Заказдар тәүлек әйләнәһенә ҡабул ителә, тиергә мөмкин. Барлыҡ рейстар – даими һәм ҡәтғи графикка ярашлы. Автобусҡа заказ биргәс, диспетчер шылтыратып, уның номерын, ҡуҙғалыу ваҡытын һәм пассажирҙарҙы ултыртыу урынын хәбәр итә.\nТәүҙәрәк “Фараон” фирмаһы хеҙмәтенән студенттар файҙаланһа, хәҙер ул бар район халҡы өсөн уңайлы. Студенттар тигәндәй, элек үҙебеҙ Өфөлә уҡығанда нисек йөрөй инек һуң? Ауылдан, автобус булмаһа, йә кеше яллап, йә үткенсе машина менән Мөрсәлимгә барып, һуңынан “электричка”ла, Кропачево станцияһында икенсеһенә ултырып, баш ҡалаға мең михнәт менән барып етә торғайныҡ. Малаяҙ аша барһаң, бигерәк тә байрам көндәренән һуң, автобусҡа билет бөткән була. Ауылға ялға ҡайтҡанда ла – шул уҡ хәл.\nБөгөн иһә Өфөгә, бер ниндәй күсеп ултырыуһыҙ, туранан-тура рәхәтләнеп барып етәһең. “Фараон”дың маршрут селтәре йылдың-йылы киңәйә. Уңайлы сервис, арзан хаҡтары, көнөнә бер нисә рейс ойошторолоуы һәм хәүефһеҙлек гарантияланыуы пассажирҙарҙы күпләп йәлеп итә. Райондың яҡынса 20 ауылына автобустар йөрөй. Агентлыҡтың “Мерседес”, “Пежо”, “Форд”тарында район үҙәгенә үҙ йомошоң менән барып ҡайтырға ла мөмкин. Уның иң билдәле маршруттары: Малаяҙ – Нәсибаш – Лаҡлы юл саты – Башҡорт Илсекәйе – Мөрсәлим – Тирмән һәм Малаяҙ – Янғантау – Ахун – Мәсетле – Арҡауыл.\n– Киләсәктә маршрут селтәрен киңәйтергә уйлайбыҙ. Район хакимиәте ярҙам итһә, Урмантау һәм Ташауыл ауылдарына рейс асырға ине. Ул яҡтан автобус һораусылар бик күп, – тине компанияның етәксеһе Игорь Стеблюков.\nПредприятиеның үҙ гараждары бар, машина йыуыу станцияһы төҙөлгән, шуға күрә автобустар маршрутҡа таҙа сыға. Водителдәр рейс алдынан медицина тикшереүен үтә, ә пассажирҙарҙың билет һатып алғанда уҡ ғүмере һәм сәләмәтлеге страховкалана. “Фараон” кесе бизнес өлкәһендә намыҫлы эшләүсе предприятиеларҙан һанала, район ҡаҙнаһына һалым түләй, яңы эш урындары булдыра. Водителдәрҙең күбеһе урындағылар, улар рәсми эшкә алынған, хеҙмәт хаҡын ваҡытында ала, социаль пакетҡа ла эйә.\nӘлбиттә, хәҙер пассажирҙар йөрөтөү баҙарында көнәркәшлек тә (конкуренция) бар. Ләкин үҙебеҙҙең күнегелгән һәм һыналған маршрут автобусы компанияһына күптәр тоғро ҡала. Сөнки сит-ят ойошмаларға ышанып булмай. Бөгөн улар арзан хаҡы менән ылыҡтырып, артабан үҙ хеҙмәтен ҡиммәтәйтеп ебәрмәҫ, тип бер кем әйтә алмай.\n“Фараон” агентлығы, пассажирҙар ташыу менән генә шөғөлләнмәй, район спортсыларын, мәҙәниәт хеҙмәткәрҙәрен төрлө сараларға ла йөрөтөүҙә ярҙам күрһәтә. Мәҫәлән, көрәшселәребеҙ – Ижевск ҡалаһына Рәсәй чемпионатына, ветерандарҙың үҙешмәкәр ансамбле республика фестиваленә барып ҡайтты. Ә мәктәп уҡыусылары, ошо автобустарҙа бер нисә барып, Өфө аквапаркын күрҙе. Салауат районында Рәсәйҙәге тәүге геопарк булдырылыуын иҫәптә тотоп, беҙҙә туристарҙы, ҡунаҡтарҙы һәм балаларҙы хеҙмәтләндерерлек үҙ автобус маршруты селтәрен нығытыуҙы ҡарау мөһимдер.\n“Автобус мәсьәләһе тулыһынса хәл ителгән”\nАрҡауыл һәм Мөрсәлим ауыл биләмәләре башлыҡтары Луиза Хәйретдинова һәм Альберт Садиҡов халыҡты автобус менән хеҙмәтләндереүҙән бик ҡәнәғәт. “Фараон” булғас, ауыл халҡы район дауаханаһы, Пенсия фонды, Күп функциялы үҙәк һәм социаль ярҙам күрһәтеү бүлегенә үҙ эше менән йөрөй ала.\n“Эш тәртиптәре – аныҡ, хаҡтары осһоҙ. Беҙ халыҡ өсөн автобус мәсьәләһе тулыһынса хәл итеүенә шатбыҙ. Бүтән төрлө альтернативаны күрмәйбеҙ”, – ти Арҡауыл биләмәһе хакимиәте башлығы Луиза Хәйретдинова.\nРайон халҡы ауылдар эргәһендәге юл буйында туҡталыштар ҡуйыуҙы һорай. “Фараон” был эште үҙ өҫтөнә алырға әҙер.\nАльмира Ғәзимуллина, Тирмән ауылы:\n– Мин көн һайын “Фараон” автобусында йөрөйөм. Тирмәндән Лағырҙағы Боксит мәктәп-интернатына эшкә барам. Лаҡлы сатына тиклем ни бары – 50 һум, таксиға 300 түләргә тура килә торғайны.\nФәнүзә Ғибаҙуллина, Тирмән ауылы:\n– Бик уңайлы маршрут. Тирмәнгә тағы бер рейс өҫтәүҙәрен һорайбыҙ.\nРима Абзалова, Нәсибаш ауылы:\n– Был хеҙмәттән бик ҡәнәғәтбеҙ. Малаяҙға уңайлы, йылы һәм таҙа автобустарҙа ғына эшкә йөрөйөм.


Башҡортостандың Иҫке Яппар ауылына – 500 йыл | Всемирный курултай башкир\nИсеме – Иҫке Яппар, – Мәғәфүр Рафиҡов был шиғри юлдарын тыуған ауылына арнаған. Ысынлап та, Дим буйына һыйынып ултырған был төбәктең тарихы бай һәм үҙенсәлекле. Ауылдың 500 йыллығын үткәреүгә йәше-ҡартының – һәммәһенең ҡушылыуы райондаштарым өсөн ғорурлыҡ тойғолары уятты.\nҠараулы ихаталар, ауыл урамында ғына түгел, тирә-яҡта ла таҙалыҡ һәм тәртип иҫке яппарҙарҙың оло байрамға ҙур әҙерлек менән килеүен дәлилләп тора ине. Ауыл үҙе лә байрамса төҫ алған: һәр йорт алдында тиерлек еңел машиналар, кешеләр төркөмө, өйкөм-өйкөм балалар тантана булыуын күрһәтте.\nИҫке Яппарҙар дәррәү һәм әүҙем халыҡ. 500 йыл элек ата-бабаларыбыҙ нигеҙ һалған ауыл бөгөн йәнә матурлана, камиллаша бара. Рәттән теҙелеп киткән тирмәләр байрамдың үҙенсәлекле биҙәгенә әйләнде. Мөхәррәмовтар, Насировтар, Булатовтар, Мөхәмәтғәлиндар, Зариповтар, Рафиҡовтар, Солтановтарҙың үҙ нәҫелдәре, кесе тыуған иленең үткәне менән ҡыҙыҡһыныуын белдек, шәжәрәләрен байҡаныҡ.\nУрындағы етәкселек ауыл халҡы менән бергәләп ҙур эш башҡарған, әлбиттә. Ҡаҙанғол ауыл Советы ауыл хакимиәте башлығы Илшат Ринат улы Мөхәмәтғәлиндың ошондай мәртәбәле сараға әҙерлектә ярҙам итеүселәрҙең барыһына ла рәхмәт һүҙҙәрен еткереүе юҡтан ғына түгел ине. Күмәкләгән – яу ҡайтарған тигән мәҡәлдең асылына тап шундай саҡта төшөнәһең.\nБөтмөр хакимиәт башлығы Илшат Мөхәмәтғәлинға Бөтә донъя башҡорттары ҡоролтайы Башҡарма комитетының Маҡтау грамотаһы тапшырылыуын да иҫке яяппарҙар шатланып ҡаршы алды. Ҡоролтай аппараты вәкиле Айрат Искәндәров байрам ҡунаҡтарын һәм ауыл халҡын оло дата айҡанлы ҡотлап, Иҫке Яппар ауылының республика һәм район тарихында яҡты эҙ ҡалдырған ул һәм ҡыҙҙары менән данлы булыуын билдәләп үтте.\nАуыл тарихын өйрәнеүгә күп көс һалған бер нисә китап авторы Рәүеф Мөхәмәтғәлиндың, Рәсәй Фәндәр академияһының Тарих, тел һәм әҙәбиәт институты вәкилдәренең сығышы ла тантанаға йәм өҫтәне.\nЯппар Йәғәфәр улы төйәк иткән ерҙә байрам дауам итте. Күптәр байтаҡ йылдар күрешмәгән туғандары, ауылдаштары, һабаҡташтары менән осрашты, нәҫел ептәрен барланы. Башҡорттоң бөтә йолалары атҡарылып ойошторолған байрам күңелдәрҙә оҙаҡ һаҡланасаҡ. Үҙ тарихын белгән, уны йәш быуындарға тапшырған яппарҙарға “афарин!” тиәһе генә ҡала.\nАйгөл Хөснөрйәлова фотолары, Дәүләкән районы.\n“Милли моңға, йырға сарсаныҡ” »


Һәләтле йәштәргә - үҫеш киңлеге\nИнициативалы, креатив фекер йөрөтөүсе, яңылыҡҡа ынтылған йәштәрҙең ижади мөмкинлектәрен нисек киңәйтергә? Һәләтле егет-ҡыҙҙар бөгөн ниндәй маҡсаттар менән йәшәй?\nҠалала республиканың көньяҡ төбәк округы йәштәре ҡатнашлығында “Үҫеш территорияһы” мәғариф форумы ойошторолдо. Сарала оҫталыҡ дәрестәре уҙҙы, тренинг, фекер алышыу һәм бәхәс майҙансыҡтары эшләне, төрлө темаларға лекциялар тәҡдим ителде.\nФорумда РФ Дәүләт Думаһы депутаты Зариф Байғусҡаров, сығыш яһап, бөгөн йәштәргә үҫеш өсөн бөтә мөмкинлектәр булдырылыуын һыҙыҡ өҫтөнә алды. “Беҙгә белемле йәштәр кәрәк. Киләсәктә республикабыҙҙы төрлө йүнәлештә алға әйҙәгән, уның тотороҡло үҫешен тәьмин иткән быуынға ышанабыҙ”,- тине һәм уларға уңыштар теләне.\nРайон Хакимиәте башлығы Рөстәм Шәмсетдинов район-ҡала халҡының 18 меңен йәштәр тәшкил итеүен билдәләне. 2016-2021 йылдарға ҡабул ителгән йәштәр программаһы сиктәрендә башҡарылған һәм күҙалланған эштәрҙе һананы, уларҙың күпселеге бөгөн тормошҡа ашырылған. Йәштәр йәмғиәттең киләсәге генә түгел, төп нигеҙе лә. Инновация, спорт, илһөйәрлек, ирекмәндәр, экология, мәғариф һәм башҡа йүнәлештә мәләүездәр үҙҙәрен тик ыңғай яҡтан танытытыуға өлгәште. Форумда БР Дәүләт Йыйылышы- Ҡоролтай депутаты Таһир Ғиззәтуллин, “Йәштәр лигаһы” етәксеһе Вито Сабиров сығыш яһаны.\nСик һаҡсылары ҡаһарманлығын мәңгеләштерелде\nОшо уҡ көндө РФ Дәүләт Йыйылышы депутаты Зариф Байғусҡаров “Дан” ял һәм мәҙәниәт паркында сик һаҡсылары ҡаһарманлығына арналған һәйкәл асыу тантанаһында ҡатнашты, халыҡ менән аралашты. Оҙаҡламай тап ошо урында төрлө ғәскәргә арналған аллея барлыҡҡа киләсәк. Беренсе объекттың сик һаҡсылары ғәскәренә арналыуы осраҡлы түгел. Улар үҙҙәренең 100 йыллыҡ байрамын билдәләйәсәк.\nСара мәктәп уҡыусылары һәм ҡала мәҙәниәт һарайы үҙешмәкәрҙәре әҙерләгән концерт номерҙары менән үрелеп барҙы.\nБөйөк Ватан һуғышында алышты беренсе булып ҡабул иткән сик һаҡсылары, төрлө йылдарҙа ошо ғәскәр төрөндә хеҙмәт иткән, бөгөн ил тыныслығын һаҡлаған һалдаттар иҫтәлеген берләштергән монумент мәләүездәрҙең яратҡан урындарының береһенә әүереләсәк.\nҺүрәттәрҙә: ҡыҙыл таҫма киҫеү; яңы һәйкәл.


GoWikipedia - 7 июль — Башҡорт Википедияһы\nРәсәй — Иван Купала көнө.\nТөньяҡ Осетия — Алания — Республика көнө.\nСоломон Утрауҙары — Бойондороҡһоҙлоҡ көнө.\nТанзания — Ауыл хужалығы хеҙмәткәрҙәре көнө.\nАлексеев Павел Фёдорович (7.07.1912—28.04.1985), совет хәрби осоусыһы, подполковник. Бөйөк Ватан һуғышында ҡатнашыусы. Советтар Союзы Геройы (1945). Сығышы менән Белорет ҡалаһынан.\nХунафин Саубан Нурлығаян улы (7.07.1937), ғалим-хирург, юғары мәктәп уҡытыусыһы. Медицина фәндәре докторы (1987), профессор (1989). Рәсәй Тәбиғи фәндәр академияһы академигы. Рәсәй Федерацияһының (2002) һәм Башҡортостан Республикаһының (1993) атҡаҙанған табибы. Рәсәй юғары мәктәбенең атҡҙанған хеҙмәткәре (2007). СССР-ҙың һаулыҡ һаҡлау отличнигы (1967) һәм уйлап табыусыһы (1983). Сығышы менән Саҡмағош районы Яңы Ҡаръяуҙы ауылынан.\nЗакиров Ринат Закир улы (7.07.1947), ғалим-зоотехник, хужалыҡ һәм партия эшмәкәре, банкир. Ауыл хужалығы фәндәре кандидаты, доцент. Башҡорт АССР-ының атҡаҙанған ауыл хужалығы хеҙмәткәре. II дәрәжә «Ватан алдындағы хеҙмәттәре өсөн» орденының миҙалы, II дәрәжә Бөйөк Петр, Хаҡас Республикаһының «Хаҡасия алдындағы хеҙмәттәре өсөн» һәм «Изге эштәре өсөн» ордендары кавалеры. Сығышы менән Тәтешле районының Кәлтәй ауылынан.\nЯҡупов Нәзим Мөхәмәтйән улы (7.07.1928—20.02.2009), хәрби хеҙмәткәр һәм тарихсы, юғары мәктәп уҡытыусыһы. 1956 йылғы Венгрия ваҡиғаларында ҡатнашыусы, гвардия подполковнигы. Советтар Союзы Геройы (1957). Тарих фәндәре докторы (1970), профессор (1972). Украина ССР-ының атҡаҙанған фән эшмәкәре (1987).\nӘмирова Гөлнара Ирнес ҡыҙы (7.07.1968), башҡорт театр актёры. Башҡортостан Республикаһының атҡаҙанған артисы (2008).\nӘхмәтшин Ҡәйүм Хәбибрахман улы (7.07.1909—10.11.1943), Бөйөк Ватан һуғышында батырҙарса һәләк булған яүгир, 112-се Башҡорт кавалерия дивизияһының взвод командиры ярҙамсыһы, гвардия старшинаһы. Советтар Союзы Геройы (1944).\n► 7 июлдә тыуғандар\n► 7 июлдә вафат булғандар\nhttps://ba.wikipedia.org/w/index.php?title=7_июль&oldid=816970 ҡабул ителгән


Башҡортостанда асыҡ һауала концерттар һәм залдарҙы 50% тултырырға рөхсәт ителде // Йәмғиәт | новости башинформ.рф\n15:06, 27 января 2021 Йәмғиәт\nБашҡортостанда асыҡ һауала концерттар һәм залдарҙы 50% тултырырға рөхсәт ителде Фото: Денис Моржиков\nТиҙҙән Башҡортостанда коронавирусҡа ҡаршы режимға тағы бер ни тиклем йомшартыуҙар индерелә. Республиканың яңы коронавирус инфекцияһы менән көрәш буйынса оператив штабы ултырышында асыҡ һауала концерттар ойоштороу һәм залдарҙы 50% тултырыу тураһында ҡарар ҡабул ителде.\nОшо хаҡта белгән сығанаҡ хәбәр итеүенсә, яҡын арала Өфөлә Элвин Грейҙың [Радик Юлъяҡшиндың — ред. иҫк.] бушлай концерты була. Шулай уҡ Башҡортостандың баш ҡалаһы «Яңы Атланта» икенсе рэп-фестивален үткәрергә йыйына. 2019 йылдың декабрендә унда Моргенштерн, Face, Thomas Mraz һәм башҡа Рәсәй йондоҙҙары сығыш яһағайны.\nТеги: коронавирусҡа ҡаршы штаб, концерт


Һәр тѳйәктең үҙ тарихы » "Урал" гәзите\nҺәр тѳйәктең үҙ тарихы\nҠоҙғон-Әхмәрҙән Әзекәй ауылына барған юл эсендә “Кергеҙе тауы” ята. Был тауға “Кергеҙе” исеме тиккә генә бирелмәгән. Атайым Ғәлиулла Ишмѳхәмәт улы (1918 йылғы, хәҙер мәрхүм) һѳйләүе буйынса, ошо тауҙарҙа, ҡасандыр, башҡорттар менән ҡырғыҙҙар араһында ҡаты алыш булған. Һуңынан был урынды “Ҡырғыҙҙар-Киргизы-Кергеҙе” тип атап йѳрѳтә башлайҙар. Тарихсыларыбыҙ раҫлауынса, ҡаҙаҡтарҙыҙы элек башҡорттар ҡырғыҙҙар йәки ҡырғыҙ-ҡайсаҡтар тип йѳрѳткәндәр. Ҡырғыҙҙар баҫҡынсылыҡ менән шѳғѳлләнгәндәр. Кѳнъяҡтан күрше булғас, йыш ҡына Урал тауҙарына ла һѳжүм иткәндәр. Шуға ла башҡорттар рус дәүләтселегенә ҡушылып, яҡлаусы, ҡурсалаусы табырға тырышҡандарҙыр, моғайын. Башҡорттар менән ҡырғыҙҙар араһындағы һуғыш тураһында М.Ф. Чурко “Исторические очерки Тамъян-Катайского кантона” (Ѳфѳ, 1927) китабында яҙа. Китапта һѳйләнгән ваҡиғалар “Кергеҙе тауы” на тѳбәп әйтелмәһә лә, урындағы халыҡ хәтерендә ҡырғыҙҙар менән алыштың ысынлап та булыуын иҫбатлай. Ҡырғыҙҙарҙың баҫҡынсы булыуы, башҡорт ырыуҙарын Урал тауҙарына ҡыҫырыҡлауы асыҡ тѳҫмѳрләнә.\nӘлеге ваҡытта “Кергеҙе тауы” битендә ҡала халҡының “Ченовка” гараждар кооперативы урынлашҡан. Уның янында шәхси асфальт-бетон етештереү ҡоролмаһы тѳҙѳлѳп ята.\nБеҙҙең ауылдан саҡ ҡына ѳҫтәрәк бер юл үтә. Ул юл - “Ѳфѳ юлы” (“Уфимская дорога” ) тип атала.\nАтайым мәрхүм һѳйләүенсә, йәнәһе “Әбей батша” (1762 йылда тәхеткә ултырған Екатерина 2) Белорет заводынан Ѳфѳгә тиклем юл тѳҙѳргә бойора. Ул юл беҙҙең ауыл аша ары Әрипҡол, Ғәҙелша, Илмәш, Бирҙеғол ауылдарынан үтә.\n“Ѳфѳ юлы” тураһында тарихсылар ҙа яҙҙы. Мәҫәлән, был хаҡта Р.З. Йәнғужин, Ф.Ғ. Хисаметдинова авторлығында 2007 йылда сыҡҡан “Коренные народы России. Башкиры” тигән китапта табырға була.\nӘлбиттә, бындағы әҫәрҙәрҙә һүҙ 19 быуат урталарындағы ваҡиғалар тураһында бара. Ысынлап та, Белореттан Ѳфѳгә тура юл тѳҙѳлѳүѳ мѳмкин, һуңынан Верхнеуральск ҡалаһына тиклем оҙайтыуҙвары ихтимал. Ѳфѳгә тура юл күбеһенсә Ҡатай волосына ҡараған ауылдар аша үткәнлектән, юлды хеҙмәтләндереү ҙә ошо волос халҡына йѳкмәтелә. Нисек кенә булмаһын, юл эсендә ятҡан ауылдарға бик уңайлы булып сыға. Ауылдарҙың экономик хәлен яҡшыртыуға ла булышлыҡ итә. Дини белем алырға теләүселәр ѳсѳн, бигерәк тә уңайлы шарттар тыуҙырыла. Ул ваҡытта Ҡоҙғон-Әхмәр ауылы дини яҡтан кѳслѳ ауылдарҙың береһе була. Дини белем алырға телүселәр күбәйә. Шулар иҫәбенә Бирҙеғол ауылынан Сәлимгәрәй менән Сәитгәрәй Ғәлиастановтар ҙа инә. Улар тәүге дини һабаҡты беҙҙең ауылда алһалар, һуңынан Троицк ҡалаһында Зәйнулла ишан Рәсүловтың “Рәсүлиә” мәҙрәсәһендә уҡып ҡайталар һәм тирә-яҡҡа исеме таралған кѳслѳ дин әһелдәре булып китәләр. Ҡайһылары ауылда тѳпләнеп ҡалалар. Шуларҙың береһе – Бимрҙеғол ауылында йәшәгән Бәҙретдин Юлдашбаев. Уның ауылда әлек лә вариҫтары бик күп.\nТағы бер тарихи әһәмиәткә эйә булған урын тураһында һѳйләп үтке килә. Ул “Алтын ҡойо” тигән урын. Ерле халыҡ телендә “ҡойо” тип һыуҙың ағып сыҡҡан урынын әйтәләр. “Ҡотоҡ”, “ҡоҙоҡ”, “шишмә башы” тип тә йѳрѳтәләр.\nҒәлиулла Ишмѳхәмәт улы әйтеүенсә, Октябрь революцияһына (1917 йылға) тиклем был урында француздар алтын йыуған. “Беҙ бәләкәй саҡта ҡойо тирәһендә алтын йыуған улаҡтар тулып ята торғайны”, - тип иҫкә ала торғайны атайым мәрхүм.\nТарихсыларыбыҙ яҙыуынса, Кѳнъяҡ Уралда француздарҙың “Урал-Волга металлургтар йәмғиәте ойошторола”. Был турала А. Ткачевтың “Белорецк: страницы истории.” беренсе китабында яҙылған.\nБына ошо йәмғиәт алтын сығарыу, йыуыу эше менән шѳғѳлләнгән дә инде, күрәһең. “Алтын ҡойо” биләмәһе Октябрь революцияһына тиклем Ҡоҙғон-Әхмәр ауылы халҡының ерҙәре һаналған.\nАлтын сығарыу эшендә эшләр ѳсѳн белгестәрҙе Франциянан алып килгәндәр. Тик 1917 йылғы революция был эште туҡтатырға мәжбүр итә.\n“Алтын ҡойо” , “Ѳфѳ юлы” эсендә ята, йәғни Белорет ҡалаһынан Ҡоҙғон-Әхмәр ауылына барғанда Ҡара йылға ауылы тапҡырында, “Аҡ балсыҡ” карьеры эргәһендә урынлашҡан. Әйткәндәй, ҡасандыр Белорет металлургия комбинатының кирбесэшләү цехы ѳсѳн тәғәйенләнгән “Аҡ балсыҡ” карьеры әле лә бар. Хәҙер уның балсығын кешеләр дауаланыу ѳсѳн ҡуллана.\nҮткән быуаттың 80-се йылдар башында “Алтын ҡойо” биләмәһендә Белореттың юл тѳҙѳү һәм ремонтлау, йәшелләндереү (РСУ ДОР) идаралығының ауыл ярҙамсы хужалығы урынлашҡайны. Хәҙер инде ул да күптән ябылды.


Газета "Йәшлек" » Әҙәбиәт » Юмор » КӨЛӘМӘСТӘР, ЛАҠАПТАР, ӘҘӘМ БАШЫНАН ҮТКӘН ҠЫҘЫҠ ХӘЛДӘР\nБаҙарҙа тауыҡ һатып алырға торам. Сиратты тотҡарлап, йыуан бер ҡатын тауыҡ һайлай: ҡайһыһын ҡапшап, ҡайһыһын әйләндереп ҡарай. Бер тауыҡтың ҡанат аҫтын еҫкәне лә, танауын йыйырып, һатыусыға:\n– Был Рәсәйҙә ялҡытты, Ҡытайға ял итергә китәм, – тип, берәү Ҡытайға барһа, унда бер ҡытай кешеһе былай тип сәләмләй:\n– Столовыйҙан, – тигән Ира.\nҠайҙандыр ҡайтып килгән урыҫтар һуңға ҡалып киткән дә, бер башҡорт ауылына туҡтап, төндө үткәрергә булған. Ауыл ситендәге бәләкәй генә өйгә еткәс, туҡылдатып ишек астырғандар. Өйҙә әбей менән бабай ғына йәшәй икән. Урыҫтарға былар ҡунырға рөхсәт биргән. Үҙҙәре урындыҡта йоҡлап ятҡас, ҡунаҡтарға иҙәндән урын эләккән. Иҙәндәре ер икән. Шәмде һүндереп, йоҡларға ятҡандар. Бер аҙҙан ҡолаҡҡа сос әбей хыр ҙа мыр итеп әүен баҙарына китеп барған бабайын уятҡан. Шыбырлап ҡына:\n– Бабай, былар баянан бирле, шубы-шубы, тип һөйләшәләр, атты урлап китмәһендәр, – ти икән. Бабай тыңлап ятҡан-ятҡан да, урыҫтарҙың нимә тип һөйләшеүен аңлағас:\n«Чай не пьем, махом давай»\nЭлегерәк булған хәл инде был. Әхмәт исемле бер башҡорттоң һәм урыҫ Григорийҙың бесәнлектәре бер тирәлә икән. Былар ғаиләләре менән ҡуна ятып, бесән эшләй. Башҡорттар, ғәҙәттәгесә, иртәнсәк тә, төш тә сәй генә эсеп торалар ҙа, кис етеүгә күп итеп ит һалып, аш яраштыра, ти. Ә урыҫтар – киреһенсә: иртәнсәк тә тиҙ генә берәй нәмә өтөп ебәрәләр, төшкөлөккә һәйбәт итеп аш бешерәләр, ә кисен сәй генә эсеп йоҡлайҙар, ти.\n– Ахмет, айда котлет кушать! Әхмәт:\n– Спасибо, Григорий, чай пьем! – ти икән.\n– Спасибо, Григорий, чай пьем! – тип яуаплай.\n– Кискә аш һалайыммы? – тип һораған.\n– Ярай, ит һалып ыҙаланма, кискә Григөрөйҙәргә барыр ҙа ҡуйырбыҙ, иртәнсәктән бирле саҡыра , – ти.\nӘхмәт, йәне көйөп:\nМахом ит тигәнде аңлата.\nУрыҫ дәүләте менән берләшкәс, башҡорттар балаларына урыҫса өйрәнеү кәрәклеген аңлата. Ни тиһәң дә, алыш-биреш, сауҙа итәләр, урыҫтар менән осрашып, ҡатнашып торалар.\nШулай бер көндө Манһыр ауылында йәшәүсе Ғәйзулла олатайға Һарыҡташ яғынан төрлө туҡыма (сатин, ситса) менән һатыу итеүсе Михаил тигән ызнакумы ҡуна төшә. Ғәйзулла ағайҙың улдары күп ‒– өй тулы малай. Михаил бабай:\n– Четыре-метери, – тип һала. Михаил бабай көлә лә:\n– Молодец!, Мә, һиңә, – тип бер күлдәклек сатин бүләк итә. Шунан һуң Ғөбәйҙуллаға «Четыре-метери» тигән ҡушамат бирәләр. Ә ул, ҙурая биргәс:\n– Мин «четыре метери пять копеек» тинем бит, ‒– тип төҙәтер булған.\n«Сакмар гөж-гөж пошел»\n1944 йылдың яҙы. Беренсе Этҡол мәктәбе. Класс етәксеһе Мария Павловна дәрескә килмәгән балаларҙы тикшерә. Һыу ташҡас, күрше ауылдан йөрөп уҡыусылар Һаҡмар йылғаһы аша сыға алмай ҡалған. «Һаҡмар ташҡан», – тип урыҫса әйтә белмәйҙәр икән. Шул ваҡыт Нух исемле малай (хәҙер мәрхүм инде):\n(Дауамы. Башы 1 – 4-се һандарҙа).\nСығыу ваҡыты 2-08-2013, 11:43 | Ҡаранылар: 3204


Өфөлә теркәлгән юл-транспорт осрағы һөҙөмтәһендә юл билдәһе беркетелгән бағана йәйәүлегә ауған\nВаҡиға Комсомол урамында була.\nSkoda Rapid автомобиле ҡаршы юлға сыҡҡанда «Газель» йөк машинаһына бәрелә. Һөҙөмтәлә «Газель» юл билдәһе бағанаһы өҫтөнә барып менә һәм ул эргәлә тротуарҙа торған йәйәүлегә ауа. Һөҙөмтәлә 52 йәшлек йәйәүле менән иномаркала ултырған 23 йәшлек пассажир ҡыҙ зыян күрә. Уларҙың хәлен табибтар тикшерә, дауаханаға оҙатыу талап ителмәй.


Өфөнөң Совет районында күп фатирлы йорттарға капиталь ремонт үткәрелә - Bash.News\nӨфөнөң Совет районында күп фатирлы йорттарға капиталь ремонт үткәрелә\nӨфөнөң Совет районында күп фатирлы йорттарға капиталь ремонт үткәрелә https://bash.news/news/99871_fn_sovet_rajonynda_kp_fatirly_jorttara_kapital_remont_tkrel/?lang=bash\nКапиталь ремонт буйынса төбәк операторы етәксеһе артынан уның ете урынбаҫары ла эшенән китте. Радий Хәбиров кисәге оператив кәңәшмәлә үҙ бурысына илке-һалҡы ҡараусыларға ҡарата ҡәтғи саралар күрергә ҡушҡайны. Республика етәксеһе билдәләүенсә, подъездарҙы ремонтлау программаһы тейешле кимәлдә башҡарылмай. Әлеге ваҡытҡа 1 меңдән ашыу подъезд ремонтланырға тейеш булһа, уларҙың яртыһы ғына төҙөкләндерелгән.\nОктябрь проспектындағы 24 -cе йорт подъездарында капиталь ремонт эштәренең төп өлөшө тамамланған. Стеналар, штукатурланған, баҫҡыс таяуҙары буялған, ишектәр, лапмочкалар алмаштырылған. Электр һәм инженер селтәрҙәрен махсус ҡумталарға урынлаштырырға ғына ҡала.\nОлег Койда, Төбәк операторы мәғлүмәт-аналитика бүлеге етәксеһе: “Был йортта капиталь ремонт тамамланған тиерлек, электр селтәрҙәрен ҡумтаға махсус тәртип буйынса урынлаштырыу эштәрен теүәлләйһе бар. Был эште башҡарһаҡ, капиталь ремонт үткән тигән актҡа ҡул ҡуйырға мөмкин”.\nКүп фатирлы йортта йәшәүселәр подъездарҙа ремонт үткәрелеүенә шат, шулай ҙа ҡайһы бер етешһеҙлектәр кәйефтәрен дә төшөргән.\nСайма Заһиҙуллина, Октябрь проспектының 24-cе йортонда йәшәүсе: “Бындай ремонтты күптән күргән юҡ ине, әммә ремонт эшләүселәр үҙҙәрен артынан ҡойолған бысраҡты таҙартмай китте, беҙҙең улар артынан йыйыштырырға хәлебеҙ юҡ”.\n8 март урамының 30-сы йортонда ремонт эштәре Рафиҡ Бирҙебаев етәкселегендә башҡарыла. Уның ҡул аҫтында 100 хеҙмәткәр.Совет районында ғына уның бригадаһы 60-лап йортҡа капиталь ремонт үткәрә. Йорт старостаһы подрядсы ойошма эшендәге яҡшы яҡтарҙы ла, етешһеҙлектәрҙе лә күрһәтте.\nРемонттың икенсе этабына тотоноусылар төбәк операторы тарафынан бүленгән аҡсаларҙың уларға килеп етмәгән, шуға ла ремонт эштәрендә өҙөклөктәр күҙәтелә, йортҡа бер ҡасан да капиталь ремонт үтмәгәнгә ремонт эштәрен тәфсирләп башҡарырға тура килә тип белдерә.\nРафиҡ Бирҙебаев, подрядсы ойошмала ремонт эштәре менән идара итеүсе: “Аванс алманыҡ, ремонтты үҙ иҫәбебеҙгә башҡарабыҙ, плитка һәм электр тәьминәте буйынса етешһеҙлектәрҙе бөтөрәсәкбеҙ”.\n8 март урамының 20-се йортонда илле йыл ғүмер иткән кешеләр бар. Өлкән йәштәгеләр ниһайәт үҙҙәре йәшәгән ерҙә подъездар ремонтлана, тип ҡыуанысын йәшермәй\nТаймас Сәйфиев, 8 март урамының 20-се йортонда йәшәүсе: “Капиталь ремонт бара, әммә халыҡ сыбалған электр сымдары арҡаһында шаҡтай уңайһыҙлыҡтар кисерә”.\nЗәнфир Хәйнуров, 8 март урамының 20-се йортонда йәшәүсе: “Электр сымдары аяҡ аҫтында, газ торбаһы өҫтөндә электр лампочкаһы янып тора. Беҙ үҙебеҙҙе сүплеккә килеп ингән кеүек тоябыҙ”.\nЙорт старостаһы ярҙамсыһы вазифаһын башҡарған Валентина Семенова ла электр сымдары йыйылмауына һәм подъезды яҡтыртҡан уттың тап газ торбаһы өҫтндә урынлашыуына ризаһыҙлыҡ белдерә.\nБыл йортта һуңғы тапҡыр капиталь ремонт 1985 йылда башҡарылған. Сираттағыһы бында йәшәүселәр өсөн баш бәләһенә әүерелгән. Ремонт сифатһыҙ, ә электр сымдары хәүеф һәм уңайһыҙлыҡтар тыуҙыра, ти бында йәшәүселәр.\nСовет районы торлаҡ -коммуналь хужалығы идаралығы етәксеһе урынбаҫары уңайһыҙлыҡтар яҡын арала бөтөрөләсәк тип ышандыра.\nФәһим Сәлимйәнов, Өфөнөң Совет районы Торлаҡ-коммуналь хужалығы идаралығы етәксеһе урынбаҫары: “Электр сымдары өсөн провайдерҙар яуаплы. Подрядсы ойошма уларға ремонт эштәрен тамамланыуын хәбәр итеү менән, улар бында килеп сымдарҙы тәртипкә килтерәсәк”.\nНисек кенә булмаһын, кешеләр тормошон яҡшыраҡ итеүсе подъездар ремонтлау программаһы теүәл һәм үҙ ваҡытында тамамланырға тейеш, тип белдерҙе республика башлығы вазифаһын ваҡытлыса башҡарыусы Радий Хәбиров.\nБыйыл 1371 күп фатирлы йортта 4 мең подъезда ремонт эштәрен башҡарыу көтөлә. Подъездарҙы капиталь ремонтлау өсөн яуаплы төбәк операторҙары, подрядсы ойошмалар һәм провайдерҙар эше тәртипкә һалынырмы? Өфөнөң Совет районыда был һорау әлегә асыҡ ҡала.\nӨфө ҡалаһын йәшелләндереү хужалығы махсуслашҡан коммуналь техника менән тулыланды\n22:49, 13 фев\nБашҡортостан Өфөнән Көнсығыш юл төҙөлөшө өсөн федераль үҙәктән аҡса йәлеп итә\n11:00, 12 фев\nРеспубликала йыл аҙағынаса социаль әһәмиәттәге 47 объект файҙаланыуға тапшырыласаҡ\n23:00, 10 фев


Ямғырҙар Башҡортостан аграрийҙарына 3,3 миллион тонна ашлыҡ йыйып алырға ҡамасауламаны // Иҡтисад | новости башинформ.рф\n20 февраль, Кесе йома\n16:27, 14 октября 2019 Иҡтисад\nЯмғырҙар Башҡортостан аграрийҙарына 3,3 миллион тонна ашлыҡ йыйып алырға ҡамасауламаны Фото: Олег Яровиков\nӨФӨ, 2019 йыл, 14 октябрь. /«Башинформ» мәғлүмәт агентлығы, Галина Бахшиева/.\nҺуңғы 10 йылда иң ҡатмарлы урып-йыйыу кампанияһына ҡарамаҫтан, Башҡортостанда игендең уңышы фаразланған 3,1 миллион тонна урынына 3,3 миллион тонна тәшкил итте. Был хаҡта республика хөкүмәтендәге оператив кәңәшмәлә Башҡортостан Республикаһы вице-премьеры — ауыл хужалығы министры урынбаҫары Илшат Фәзрахманов белдерҙе.\n«Был уңыш йыйыу кампанияһы беҙҙең өсөн һуңғы 10 йылда иң ауыры булды. Ерҙең ныҡ дымлы булыуы сәбәпле иген һәм ҡуҙаҡлы иген культураларын йыйыу бик ҡыйынға төштө. Ярай әле булған техника беҙгә уңышты ваҡытында тамамларға мөмкинлек бирҙе. Әгәр һуңғы йылдарҙа техника һатып алмаһаҡ, уңыш өсөн көрәшергә тура килер ине, — тине Илшат Фәзрахманов. — Бөгөн бункер үлсәүендә 3,3 миллион тонна ашлыҡ һуғылған. Был уҙған йылға ҡарағанда дүрт процентҡа күберәк».\nБыйыл республикала ашлыҡтың уртаса уңышы гектарынан 20 центнерҙан ашты, был иһә 2018 йылға ҡарағанда алты процентҡа күберәк.\nУңыш буйынса Саҡмағош районы алдынғылыҡты бирмәй. Бында һәр гектарҙан 41 центнер ашлыҡ йыйып алынған.\nАуырғазы, Стәрлетамаҡ, Ҡырмыҫҡалы райондарында ла игендең уңышы республика буйынса уртаса күрһәткестән юғарыраҡ – бер баҫыуҙан 29 центнер.\nШишмә районы аграрийҙары ла күпкә ҡалышмаған, улар һәр гектарҙан 28-шәр центнер ашлыҡ йыйып алған.\nРеспублика өсөн игендең рекордлы уңышы Саҡмағош районының «Базы» ауыл хужалығы предприятиеһына тура килә. Быйыл бында һәр гектарҙан 50 центнер йыйғандар, тип белдерҙе Илшат Фәзрахманов.\n«Ашлыҡ буйынса һәйбәт күрһәткестәр менән киләбеҙ. Уҙған йылда —3 миллион, быйыл 3,3 миллион тонна йыйып алдыҡ. 2024 йылға 4 миллион тонна уңышҡа сығырға тип һөйләштек. Ауыр булһа ла, быға өлгәшергә мөмкин. Аграрийҙарға артабан да ярҙам күрһәтербеҙ», — тип йомғаҡ яһаны кәңәшмәлә республика етәксеһе Радий Хәбиров.\nТеги: ауыл хужалығы, ашлыҡ


17 Апрель 2019, 18:02\nЙәш кенә булыуҙарына ҡарамаҫтан, фәндә, спортта, ижадта һәм йәмәғәт тормошонда уңыштарға ирешкән йәштәребеҙҙең булыуы бик ҡыуаныслы.\nӘле яңы ғына районыбыҙҙа уҙған “Таланттар йондоҙлоғо” төбәк-ара бейеү фестивале районыбыҙҙа бейеү һәләтенә эйә балаларҙың күплеген күр-һәтте. Был ҙур конкурста үҙ йәш категорияларында бер туған Ҡотлоәхмәтовтар I дәрәжә лауреат исеменә лайыҡ булдылар.\nСәнғәткә һөйөү һәм ҡыҙыҡ-һыныу кесе йәштән һалына. Рузил менән Лиананың да тәүге сығыштары балалар баҡсаһына йөрөгәндә була.\n– Иртәлектәрҙә йырларға һәм бейергә ярата инек. Район Мәҙәниәт һарайы сәхнәһендә ҙур теләк менән сығыш яһаныҡ, төрлө конкурстарҙа ҡатнашып йөрөнөк. Мәктәпкә йөрөй башлағас, мөмкинлектәребеҙҙе күреп, атай-әсәйебеҙ беҙҙе Балалар сәнғәт мәктәбенең хореография бүлегенә бирҙе. Нәҡ унда беҙ бейеү сер-ҙәренә төшөндөк: бал бейеүҙәрен, классик, халыҡ, заманса бейеүҙәрҙе өйрәндек. Ул дәрестәрҙе беҙ әле һағынып иҫкә алабыҙ, – ти Ҡотлоәхмәтовтар.\nСәнғәт мәктәбен тик “бишле” билдәләренә генә тамамлап, улар “Өлгөр” өлгөлө бейеү ансамбле составында сығыш яһауҙарын дауам итә, “Дуҫлыҡ хороводы-2017”, “Алтын майҙан-2016”, “Байыҡ-2017” конкурстарында ҡатнашалар.\nБыйыл февралдә Лиана дуэт составында, ә Рузил триола “Байыҡ” республика телевизион конкурсының беренсе турын уңышлы үттеләр. Шулай уҡ Башҡортостан Республикаһының 100 йыллығына арналған “Таланттары менән балҡый Мәсетле ере” үҙешмәкәр сәнғәт район фестивалендә уларға “Өмөт” номинацияһында диплом тапшырылды.\n– Бындай кимәлдәге сарала сығыш яһап, беҙ ҙур тәжрибә алдыҡ. “Еҙ үксә” ансамблендә сығыштарыбыҙҙы күреп, “Әй” халыҡ бейеүҙәре ансамбленә саҡырҙылар. Беҙҙең өсөн бейеү – ул яратҡан шөғөл генә түгел, ә күңел торошо, – ти Лиана.\nБөгөн улар мәктәп һәм район кимәлендәге сараларҙа әүҙем ҡатнашып йөрөйҙәр. Рузил 11-се синыфты тамамлаһа, Лиана – 10-сыны. Тағы ла уларҙың 11 йәшлек ҡустылары Динар бар. Ул да бейергә ярата һәм сәнғәт мәктәбенең хореография бүлегенә йөрөй. Ә иң мөһиме, улар ата-әсәләренән бейеү сәнғәтендә яҡлау һәм аңлау тапҡан.


Китаптың исем туйында\n7 Декабрь 2017, 22:47\nЙәш таланттарҙы эҙләп табыу маҡсатында мәктәп уҡыусылары араһында «Минең беренсе китабым» исемле конкурс уҙғарылып килә. Унда ебәрелгән ижади эштәр махсус төҙөлгән комиссия тарафынан ҡарап сығыла һәм иң уңышлылары айырым китап итеп баҫтырып сығарыуға тәҡдим ителә.\nЙәш ижадсыларҙы район хакимиәтенең мәғлүмәт-аналитика бүлеге начальнигы Радик Рәхмәтуллин тәбрикләй.\n«Ҡуңыр буға» ойошмаһының ҡанаты аҫтында булдырылған Мәүлит Ямалетдин етәкселегендәге «Өлкәр» һәләтле балаларҙы күтәрмәләү хәйриә фонды, күптән түгел генә ойошторолоуына ҡарамаҫтан, байтаҡ эштәр башҡарырға өлгөрҙө: Әбйәлил районында «Илһам» балалар ижады төбәк конференцияһы, Учалы районының Ҡобағош ауылында Мәсғүт Билалов исемендәге призға балалар араһында Ҡөрьән сүрәләрен ғәрәп, башҡорт, урыҫ телдәрендә яттан һөйләү буйынса конкурс уҙғарылды. Шулай уҡ «Ҡуңыр буға» төбәк йәмәғәт ойошмаһының барлыҡҡа килеүенә биш йыл тулыу уңайынан балалар ижады антологияһын сығарыуҙы ла «Өлкәр» хәйриә фонды үҙ өҫтөнә алды. Ана шул күп йыллыҡ хеҙмәттең емеше булып донъя күрҙе лә инде уҡыусыларҙың «Умырзая» исемле тәүге антологияһы. Уның исем туйы яңыраҡ районыбыҙҙың Таһир Күсимов исемендәге Асҡар гимназияһында ла булып уҙҙы. Китапҡа Әбйәлил төбәгендә йәшәп ижад иткән 25 йәш ҡәләм тибрәтеүсенең ижад емештәре индерелгән. Улар араһында Әнил Әхмәтҡужин (Хәмит), Азат Айытбаев (Йәнгел) кеүек үҫмер-егеттәрҙең дә булыуы үтә ҡыуаныслы!\nКисәлә ҡатнашҡан ижадсыларҙы тәбрикләү Асҡар гимназияһында белем алған йәш таланттарҙың сығышы менән үрелеп барҙы. Төрлө мәктәптәрҙән йыйылған уҡыусылар быйыл «Еҙ үксә» конкурсында Гран-при алған Гөлназ Ғәбитова етәкселегендәге «Йәйғор» һәм «Сулпан» (етәксеһе – Лилиә Хәлилова) бейеү ансамблдәренең сығыштарын, шулай уҡ яңғыҙ башҡарыусыларҙан IX синыф уҡыусылары Айзилә Төркмәнова менән Илнур Мәхмүтовтың бейеүҙәрен ҡарап кинәнде. «Сулпылар – 2017» бәйгеһендә еңеү яулаған Дилүзә Үтәеваның «Ҡурай» исемле йыры ла тамашасылар тарафынан йылы ҡабул ителде. Матур тауышлы был ҡыҙ шиғырҙар ҙа яҙа. «Балалар ижады антологияһы»нда уның да ижад емештәре урын алған.\nИсем туйында антологияны нәшер итеүселәр ҙә ҡатнашты. Балалар әҙибәһе, Башҡортостандың атҡаҙанған мәҙәниәт һәм мәғариф хеҙмәткәре, Хеҙмәт Ҡыҙыл Байраҡ ордены кавалеры Айһылыу Йәғәфәрова, күренекле яҙыусы, Муса Мортазин, Фәтих Кәрим, Рәмзилә Хисаметдинова һәм Мөхәмәтша Буранғолов исемендәге премиялар лауреаты Мәүлит Ямалетдинов, шағирәләр, балалар өсөн дә, ололар өсөн дә бына тигән шиғырҙар ижад итеүсе Фәнүзә Биктимерова һәм Айһылыу Хәсәнова, Хәҙис Ниғмәтуллин, район хакимиәтенең мәғлүмәт-аналитика бүлеге начальнигы Радик Рәхмәтуллин, мәғариф бүлегенең башҡорт һәм урыҫ телдәре буйынса методик берекмәһе етәксеһе Зөлфиә Ниғмәтовалар йыйындың төп ҡунаҡтары булды.


Хәбәрҙәр: Эшһеҙлек буйынса ЕС саммиты: 17 йыл үткән- алға китеш юҡ.\nЭшһеҙлек буйынса ЕС саммиты: 17 йыл үткән- алға китеш юҡ.\nЕС-тың 18 дәүләт һәм хөкүмәт башлығы Миландағы саммитта еврозонаны көрсөктән сығарыу юлдары хаҡында һөйләште. Йәштәр араһындағы эшһеҙлек проблемаһы буйынса һөйләшергә планлаштырылған осрашыу килеп тыуған иҡтисади хәл хаҡындағы иҡтисади дискуссияға әүерелде. Италия премьер-министры Маттео Ренци реформалар үткәреү кәрәклегенә баҫым яһаны, Франция президенты Франсуа Олланд сығымдарҙы арттырыу яғында ине, ә Германия канцлеры Ангела Меркель быға ҡырҡа ҡаршы булды. Британия премьеры Дэвид Кэмерон Миланға килеп тә тормаған.\n“Йәштәрҙе эш менән тәьмин итеү программаһын беҙ Европаның иҡтисади үҫешен яҡлау программаһының айырылғыһыҙ бер өлөшө итеп ҡарарға тейешбеҙ,-тип үҙ фекерен яҡланы Олланд.-Европаның киләсәге һорау алдында тора. Әгәр ул йәш быуынға өмөт бирә алмаһа, кешеләр уға ышынысын юғалтасаҡ. Беҙ был хәүефте күрәбеҙ. Европаны йәштәрҙең киләсәге булған төйәккә әйләндерергә тейешбеҙ.”\n2013 йылдың февралендә Евросоюз, 2014-2020 йылдарҙа йәштәргә эш урындары булдырыу өсөн, 6,4 миллиард евро бүлде. “Йәштәргә гарантия” программаһы мөһим роль уйнарға тейеш, уның буйынса 25 йәшкә тиклемге Европалағы һәр бер йәш кешенең йәки эш урыны, йәки уҡыған урыны, йәки квалификацияһын үҫтерергә мөмкинлеге булырға тейеш.\nОлландҡа әлегә өҫтәмә сығымдарға риза булмаған Ангела Меркель менән ризалашырға тура килде:”Мәсьәлә был аҡсаларҙың етерлек булыуында түгел. Беҙгә финанстарҙың килеп тороуын тәьмин итергә кәрәк- был беҙҙең төп маҡсат. Әлбиттә, инвестиция менән шөғөлләнергә тейешбеҙ. Әммә төп һорау тыуа- ҡайҙа. Бының өсөн бер нәмәне белергә кәрәк: киләсәктә ниндәй эш урындары кәрәк буласаҡ, ә ниндәйҙәре үткәндә тороп ҡаласаҡ.”\nӘлеге ваҡытта 25 йәшкә тиклемге европалыларҙың 21, 6 проценты эшһеҙ. 17 йыл элек, мәшғүллек буйынса ЕС-тың тәүге саммиты барғанда, был күрһәткес шундай уҡ ине тиергә була-21,7%.


Республикала дәүләт шәхси-партнерлығын индереү буйынса уҡытыу ойошторола\nУл дәүләт һәм муниципаль органдар белгестәре өсөн тәғәйенләнгән. Уҡытыу программаһы Милли дәүләт-шәхси партнерлыҡ үҙәге тарафынан әҙерләнгән. Өфөлә уҙғарылған осрашыуҙарҙа үҙәктең етәкселәре лә сығыш яһай. Улар билдәләүенсә, Башҡортостан был системаны ҡулланыу буйынса Волга буйы федераль округында өсөнсө урынды биләй, ә ил буйынса алғанда, алдынғы ун төбәк исемлегенә инә.\nӘле республикала дәүләт-шәхси партнерлығы ярҙамында 15 проект ғәмәлгә ашырыла. Өс физкультура-һауыҡтырыу комплексы өсөн инвесторҙар эҙләү бара, әле улар йәмәғәт тыңлауҙары үтә. Тәҡдимдәр бик күп, йөҙҙән ашыу, был проекттар иҡтисадтың төрлө тармаҡтарына ҡағыла. Сөнки дәүләт-шәхси патнерлығын барлыҡ өлкәләрҙә лә файҙаланырға мөмкин, тәү сиратта торлаҡ-коммуналь хужалыҡ, мәғариф, мәҙәниәт, спорт объекттары хаҡында һүҙ бара. Уҡытыу ойоштороу системаны индереү буйынса күп һорауҙарға яуап табырға һәм эште тағы тиҙләтергә булышлыҡ итер тип көтөлә.


Республикала сәсеү эштәре һуңғы гектарҙарҙа башҡарыла\nАуыл эшсәндәре 2 миллион гектарҙа иртә культураларҙы сәскән. Әле хужалыҡтар ҡарабойҙай, көнбағыш, кукуруз һәм башҡа техник культуралар сәсеүҙе башлап тора.\nБыйыл барлығы 3 миллион гектарҙан ашыу майҙанда сәсеү эштәре башҡарыласаҡ. Һуңынан ауыл эшсәндәре, икенсе мөһим кампанияға - мал аҙығы әҙерләүгә тотонасаҡ. Эш башлар алдынан республиканың аграр тармағы белгестәре кәңәшмәгә йыйылды. Сәсеүҙе республика хужалыҡтары быйыл бер аҙна алда башланы. Быға һауа торошо ла булышлыҡ итте. Һуңғы көндәрҙәге ҡояшлы көндәр яҙғы баҫыу эштәрен байтаҡҡа тиҙләтте. Һөҙөмтәлә сәсеү әле 98 процентҡа тамамланған. Дәүләт яғынан аҡсалата ярҙам да быйыл ярайһы уҡ ҙур күләмдә бирелгән. Хужалыҡтар уны тиҙ арала үҙләштергән һәм хөкүмәткә кире ҡайтарыу осраҡтары теркәлмәҫ , тип өмөтләнә белгестәр.\nСелектор кәңәшмәһендә ауыл эшсәндәренә мал аҙығы әҙерләү буйынса ла етди бурыстар йөкмәтелде. Иң мөһиме үҫтереп алынған культураларҙы ваҡытында сабып алыу. Юҡһа, мал аҙығының бәрәкәте, энергетик ҡеүәте кәмей. Быйыл республикала әҙерләнгән аҙыҡ берәмеге 30 центнерҙан да кәм булмаҫҡа тейеш.


Материалы за Ноябрь 2017 года » Страница 6 » "Урал" гәзите\n14-11-2017, 17:04 / ---\nЯңы документтар ғәмәлгә инә\nРәсәй Ауыл хужалығы министрлығы ҡарарына ярашлы, 2018 йылдың 1 ғинуарынан ветеринар контроль талап иткән тауарҙарға документтар электрон формала ғына буласаҡ. Был йәһәттән электрон төрҙәге документтар тултырыу эше башланған да инде. Хәҙер быға тиклем ҡулланылған, бөтәһе лә өйрәнгән ҡағыҙ бланкылар файҙаланылмаясаҡ. Ветеринария документтары бары тик «Меркурий» федераль дәүләт системаһын файҙаланып, электрон рәүештә тултырыласаҡ. Был күҙәтеү аҫтында булған продукцияны тулыһынса контролдә тоторға ярҙам итәсәк. Мәҫәлән, электрон документтар буйынса малдың ҡайҙа үҫеүенән һәм уның нисек салыныуынан...\n14-11-2017, 17:03 / ---\nӨлгөлө хеҙмәттәре өсөн\nЭске эштәр органдары хеҙмәткәрҙәре һѳнәри байрамын билдәләне. Был кѳндѳ Белорет районы буйынса бүлек хеҙмәткәрҙәре һәм ветерандары полицияның яңы бинаһы янында шыршы үҫентеләре ултыртты. Унан һуң Металлургтар майҙанында тантаналы митинг булды. Сараға район хакимиәте, күҙәтеү органдары етәкселәре, эске эштәр бүлеге ветерандары, кадеттар, хәрби бурысын үтәгән ваҡытта һәләк булғандарҙың туғандары саҡырылған ине....\n14-11-2017, 17:01 / ---\nҒүмер юлын лайыҡлы үтәләр\nРайон-ҡала ветерандар ойошмалары рәйестәренең сираттағы кәңәшмәһе “Абҙаҡ” тау саңғыһы үҙәге базаһында үтте. Ҡаланан ветерандар уңайлы ГАЗелдәрҙә килде. Ял йортонда иртәнге сәйҙе эсеп алғандан һуң, ветерандарҙы экскурсияға саҡырҙылар. Ололар, ике төркөмгә бүленеп, тау саңғыһы үҙәген ҡараны, һаулыҡты һаҡлау һәм сәләмәтләндереү буйынса лекция тыңланы, физик күнегеүҙәр яһау ҡорамалдары менән танышты, фитобарҙа шифалы үләндәрҙән төнәтелгән сәй эсте....\n14-11-2017, 16:59 / ---\n“Һин минең әсәйем бул...”\nҒаиләлә яңы ағза барлыҡҡа килгән көн календарҙа ҡыҙыл төҫкә буялмаһа ла, байрам һанала. Тап ошо көндө ҡауҙы кемделер атай-әсәй иткән, йә кемдер ҡусты-һеңлеле булған. Үҙән балалар йортонда үткән “Ҡауҙы көнө” ғаиләләргә тағы бер байрам көнө өҫтәү ниәтенән ойошторолдо ла инде. Унда Үҙән, Әбйәлил районының Асҡар һәм Учалы балалар йорттары ҡатнашты....\n13-11-2017, 09:35 / Йәмғиәт\nЮл бирмәгән водителдәр өсөн яза көсәйтелә\nРәсәйҙә административ кодекстың йәйәүлеләргә юл бирмәгән водителдәр өсөн язаны көсәйткән статьяһы үҙ көсөнә инә. Хәҙер ул 1500 һум урынына 1,5 меңдән 2,5 мең һумға тиклем тәшкил итә....\n10-11-2017, 12:42 / Сәйәсәт\nКисә Башҡортостан Башлығы Рөстәм Хәмитов Силәбелә XIV Рәсәй һәм Ҡаҙағстан төбәк-ара хеҙмәттәшлек форумында ҡатнашты. Форумдың пленар ултырышын Рәсәй Федерацияһы Президенты Владимир Путин һәм Ҡаҙағстан Республикаһы Президенты Нурсолтан Назарбаев асты. Быйыл форумдың темаһы кешелек капиталын үҫтереүгә арналған. Унда Рәсәй Федерацияһы һәм Ҡаҙағстан Республикаһының төп министрлыҡтары һәм ведомстволары етәкселәре, бер төркөм субъект, өлкә башлыҡтары, ике илдең ҙур бизнес вәкилдәре ҡатнашты....\n10-11-2017, 12:40 / Социаль ѳлкә\nМәғлүмәт үҙәге бинаһына яңы ҡыйыҡ\nБелорет мәғлүмәт үҙәгенең ҡыйығын ремонтлау буйынса эштәр, ниһайәт, тамамланды. Контракт ҙур булғанлыҡтан, һатыуҙы БР Иҡтисади үҫеш министрлығы электрон аукцион ысулы менән ойошторҙо. 1994 йылда төҙөлгән дүрт ҡатлы бинаға ҡыйыҡ эшләнде һәм күҙ яуын алып торған йәшел төҫтәге профнастил ябылды. Ремонт эштәрен «Заказсы хеҙмәте» яуаплылығы сикләнгән йәмғиәте бригадаһы башҡарҙы. Улар башлаған эштәрен ҡыҫҡа ваҡыт эсендә, октябрь аҙағында, контрактҡа ярашлы, тамамлап та ҡуйҙы....\n10-11-2017, 12:37 / Сәйәсәт\nПаркты төҙөкләндереүгә - 5 миллион!\nБелоретта тантаналы шарттарҙа ҡала паркын асыу сараһы үтте. Был парк «Берҙәм Рәсәй» партияһының «Бәләкәй ҡалаларҙағы парктар» федераль проекты буйынса яңыртылды. Ҡала эсендә тағы ла бер яңы ял итеү зонаһын төҙөкләндереү белореттар өсөн Халыҡтар берҙәмлеге байрамына ҡарата бүләк тә булды. Финанс мѳмкинлеге сикле булыу сәбәпле, ҡала паркы бер нисә йыл рәттән ҡарауһыҙ хәлдә булды. Федераль программа ярҙамында парк бик тиҙ арала төҙөкләндерелеп, яңы төҫ алды....\n10-11-2017, 12:33 / Социаль ѳлкә\nАсылар «Беларус» алып һөйөндө\n«Берҙәм Рәсәй» партияһының «Урындағы инициативаларға ярҙам итеү» программаһы буйынса башҡарылған эштәрҙе гәзитебеҙ биттәрендә йыш яҡтыртабыҙ. Былтыр «Урындағы башланғыстарға ярҙам итеү» проектында ҡатнашыуға бөтә республика буйынса 660 заявка бирелеп, шуларҙың 345-е еңеп сыҡҡайны. Был проект конкурсында райондан 6 ауыл хакимиәтенең еңеп сығыуы һәм республика, урындағы ҡаҙнанан, халыҡтан һәм бағыусыларҙан 6 млн. һумдан ашыу аҡса йыйылыуы тураһында ла яҙғайныҡ инде. Быйыл, конкурс алаптарының ҡәтғиләштерелеүе һөҙөмтәһендә, бирелгән 10 заявканан бары тик Асы менән Туҡан ауыл хакимиәттәре еңеп...